text:
Christian union yateguye igiterane cy’imbaturamugabo gisoza igihembwe cy’amasomo.
Yanditswe na: Ubwanditsi
2019-08-07 06:09:50
Chrtistian union ni ihuriro ry’abanyeshuri biga muri kaminuza ya Mount Kenya, iri huriro rigizwe n’abanyeshuri baturutse mu matorero atandukanye yemera Yesu Kristo. Ryatangiye mu mwaka wa 2016, rikaba riyobowe na KAREKEZI David.
Mu bikorwa bitandukanye bakora harimo: gusurana hagati y’abanyamuryango n’indi miryango ya gikristo, gufashanya (abafite ubushobozi bucye), gukora ibitaramo, by’umwihariko buri mpera z’igihembwe bakora igitaramo si ibi gusa batanga inyigisho z’ijambo ry’ Imana rikomeza umukristo murugendo.
Christian union ifite intego yo kwigisha ijambo ry’Imana muri kaminuza no hanze yayo bagamije kuzana abantu kuri Yesu. No kongera ububyutse.
Kuri uyu wa gatatu tariki 7 Kamena 2019, Ihuriro ry’abakristo (Christian union) babarizwa muri kaminuza ya Mount Kenya, babateguriye igiterane gisoza igihembwe cy’amasomo (semester). Kizabera muri sallle ya Mount Kenya guhera saa saba n’igice (13:30 PM) kugeza saa kumi n’ebyiri z’umugoroba (18:00 PM)
Iki giterane gifite intego igira iti: “Guhindurirwa gusa na Yesu Kristo” (Abaroma 8:29-30). Byongeye muri iki giterane hatumiwemo abavugabutumwa, chorale, abahanzi ndetse n’abaramyi barimo:
Umuvugabutumwa Pastor Julienne KABANDA uzwi cyane mu bikorwa byo gufasha urubyiruko.
Umuhanzi akaba n’umuramyi James afatanyije na Daniella baririmba indirimbo zo kuramya no guhimbaza Imana harimo mpa amavuta mu itabaza,n’izindi.
Umuramyi PAPY Clever. Wamenyekanye mu ndirimbo zitandukanye higanjemo izo mu gitabo (cantique):uwo njya nikomezahozo,amakuru y’umurwa,…
Jesus Light Choir (New Jerusalem Church)
Muri iki giterane hitezwe impinduka zikomeye, binyuze mu ijambo ry’Imana, indirimbo n’ubuhamya butandukanye bizahindura abantu benshi bamenye Yesu Kristo bamwakire nk’ umwami n’umukiza w’ubugingo bwabo (bakizwe) ikindi bazunguka abanyamuryango bashya bazinjira muri Christian union hanyuma bagafatanya kwamamaza ubutumwa bwiza bwa Yesu. Ku basanzwe barakiriye Yesu, iki giterane kizabaha imbaraga barusheho kwizera, naho kubari baracitse intege, kije aricyo kubahembura.
[email protected]


c: text/html

text:
Abanyarwanda benshi cyane cyane abakuze, bakunze kuvuga ko umuco watakaye, cyangwa babona umuntu wambaye imyenda migufi cyangwa indi myambarire imenyerewe nk’igezweho ku rubyiruko, bakavuga ko uyambaye yishe umuco.
Ku cyumweru tariki 18 Kanama 2019, itsinda ry’impunzi z’Abarundi zituye mu Rwanda zaserutse mu irushanwa ryo kwerekana impano muri Kenya (East Africa’s Got Talent) maze rishimisha benshi cyane.
Igisonga cya Nyampinga w’u Rwanda 2019, Yasipi Kasmir Uwihirwe, ni umwe mu bagize Indangamirwa icyiciro cya 12 baturuka mu bihugu 23, basoje amasomo ku gukunda igihugu ndetse n’amateka yacyo no kukirwanira.
Abanditsi babiri aribo Prof Tharcisse Gatwa na Prof Deo Mbonyinkebe, bamuritse igitabo gikubiyemo uko Abanyarwanda bishakiye ibisubizo kugira ngo igihugu gitere imbere, ngo bikaba byabera urugero abandi.
Iterambere ry’ikoranabuhanga hamwe n’amamashini, bikomeje guteza bimwe mu bikoresho byari bisanzweho kuburirwa irengero, ndetse hari n’ababikoreshaga bavuga ko nabo bari mu basigajwe inyuma n’amateka.
Mu muco nyarwanda no mu gitabo cy’amategeko mbonezamubano y’u Rwanda, inkwano zifatwa nk’ishimwe rihabwa ababyeyi b’umukobwa kuko bareze neza.
Nyirahabimana Solina, Minisitiri w’Uburinganire n’Iterambere ry’Umuryango ubwo yasuraga intara y’Amajyaruguru, yatunguwe no gusanga gahunda y’umugoroba w’ababyeyi idakora, aho yabwiwe ko abayobozi batayibonera umwanya bitewe n’akazi kanyuranye bakora.
Pasiteri Dr. Antoine Rutayisire avuga ko umuyobozi usenga yuzuza inshingano kurusha udasenga kuko yirinda imigenzereze mibi kubera gutinya Imana, kuko iyo umuntu adafite Imana imugenzura buri gihe, yigenzura akishyiriraho umurongo agenderaho.
Abasizi n’abakunda ubusizi nyarwanda bifuza ko i Kiruri mu Murenge wa Karama mu Karere ka Huye hashyirwa urugo rw’abasizi, rwazaba intebe y’ubusizi ndetse n’igicumbi cy’umuhamirizo nyarwanda.
Gusuguhuzanya ni kimwe mu biranga umuco nyarwanda, aho bigaragaza urukundo ndetse n’umubano mwiza waranze kandi ukiranga abantu.
Hon. Edouard Bamporiki, umuyobozi w’itorero ry’igihugu, avuga ko abakurambere bavugwa n’amadini yazanywe n’abazungu, bitwa abatagatifu, batamurutira abakurambere be bamwe bita abazimu.
Ubuyobozi bw’ingoro z’umurage w’u Rwanda buravuga ko ku Mulindi w’Intwari mu karere ka Gicumbi hagiye kubakwa ingoro y’amateka y’urugamba rwo kwibohora igihugu, izajya yakira abantu bari hagati y’ibihumbi 120 na 150 ku mwaka.
Ababyeyi bafite abana bajya bohereza gutozwa iby’umuco nyarwanda ku Ngoro y’Amateka y’Imibereho y’Abanyarwanda iherereye i Huye, bifuza ko igihe cyo kubatoza cyakongerwa aho kuba iminsi 10 gusa.
Murekatete Juliet umuyobozi w’Akarere ka Nyagatare wungirije ushinzwe imibereho myiza avuga ko kwisanzura atari ugukora ibinyuranye n’umuco nyarwanda.
Umukuru w’Itorero ry’igihugu Edouard Bamporiki asaba buri wese waragijwe imirimo runaka, kumva ko inshingano afite zikomeye kumurusha bityo akicisha bugufi.
Ingoro y’amateka yahoze ari inzu ya Perezida Juvénal Habyarimana yahinduwemo ingoro y’ubugeni n’ubuhanzi.
Muri komite z’imigoroba y’ababyeyi mu Mujyi wa Kigali byagaragaye ko abagabo ari bake cyane ndetse n’abitabira ibikorwa byayo bakaba ari mbarwa bagakangurirwa kuyitabira.
Ikigo cy’Igihugu gishinzwe Imfungwa n’Abagororwa (RCS) kiratangaza ko mu kwezi kwa Gicurasi 2018 abagororwa bose bazaba bamaze gukurwa muri Gereza ya Nyarugenge izwi nka “1930”, bakajyanwa mu ya Mageregere.
Inyambo ni inka zigaragaza umubyimba munini n’amahembe manini kandi maremare zaranze amateka y’u Rwanda, ziboneka i Nyanza ku gicumbi cy’umuco.
Inteko Nyarwanda y’ururimi n’umuco (RALC) itangaza ko mu bushakashatsi yakoze ku bukwe bwa Kinyarwanda, hari abatangaje ko bagumiwe kubera inkwano ihanitse.
Abakobwa b’abangavu biga mu mashuri yisumbuye bagiye kujya bahurira hamwe mu matsinda bihuguriramo kandi bigiramo ibijyanye n’ubuzima bw’imyororokere.
Ikigo cy’Ingoro ndangamurage cyagaragaje indaki nk’ubwihisho bwari bwizewe mu rugamba rwo kubohora igihugu; kinazishyira mu bimenyetso by’umurage w’u Rwanda.
Umuryango uteza imbere ubusizi “Trans-Poesis”, ugiye gukoresha irushanwa wise “Kigali Itatswe n’Ubusizi” ku nshuro ya gatandatu, rikazaba tariki 28 Mutarama 2017.
Mu muhango ngarukamwaka wo kwizihiza umunsi mukuru w’Intwari uba tariki ya 1 Gashyantare za buri mwaka, muri uyu mwaka uzabera mu midugudu hashimirwa abarinzi b’igihango.
Umuryango w’umukobwa wo mu Murenge wa Nyamiyaga mu Karere ka Kamonyi ugomba gushakira umwana wabo ibikoresho bitandukanye bizamufasha mu rugo rwe rushya harimo n’ibyo mu ruganiriro.
Abana bitabiriye ibirori byo kwizihiza umunsi w’umuganura bishimiye kumenya ibikoresho byifashishwaga n’abanyarwanda ba kera n’akamaro kabyo.
Abayobozi b’imidugudu mu Karere ka Ngoma bemeza ko amahugurwa mesnhi abarinda guhuzagurika mu nshingano zabo,akenshi batorerwa batazisobanukiwe neza.
Bamwe mu batuye muri Nyanza bavuga ko kuba muri ako karere hafatwa nk’igicumbi cy’umuco nyarwanda bituma bakunda ibintu byose biwitirirwa
Bamwe mu basizi bo mu Rwanda basanga ubusizi buramutse bushyizwemo imbaraga nk’izishyirwa mu bundi buhanzi na bwo bwatera imbere.
Pasiteri Mpyisi Ezra wabaye Umwiru ku ngoma y’Umwami Rudahigwa, asanga umuco Nyarwanda ntaho uzagera, nudashyirwa mu masomo yigishwa mu ishuri.

robotstxt: allowed

filter: keep


text:
Kigali: Kuvugurura igishushanyombonera cy’umugi bizashingira ku byifuzo by’abaturage
Yanditswe na MUTUNGIREHE SAMUEL
Umuyobozi w’ishami rishinzwe imiturire n’imitunganyirize y’Umujyi wa Kigali, Mugisha Fred, atangaza ko muri gahunda Umujyi wa Kigali watangiye yo kuvugurura igishushanyombonera cy’umugi, abaturage bazahabwa uruhare runini mu gutanga ibitekerezo by’uko cyashyirwa mu bikorwa nta we gihutaje mu bushobozi bwe.
Igishushanyombonera cy’Umujyi wa Kigali cyashyizweho mu mwaka wa 2013, ubu kikaba kirimo kuvugururwa, hashingiwe mu byagaragaye mu gushyira mu bikorwa ikiciro cya mbere cyakozwe hibandwa ku gace k’ubucuruzi n’inyubako z’ibiro bitandukanye mu karere ka Nyarugenge.
Mugisha avuga ko mu kiciro cya mbere hari abaturage bagaragaje ko batabigizemo uruhare ariko kuri iyi nshuro y’amezi icumi ari imbere, uhereye mu kwezi gushize kwa Kamena 2018 kugeza Mata 2019 bazakira ibitekerezo by’abaturage mu byiciro byose kugeza ku bafite ubushobozi buke uko bumva igishushanyombonera cyakorwa bakoroherwa gutura neza mu mugi.
Ati “Icya mbere tuzakora ni ukumva ibitekerezo by’abaturage, kugera kuri wa muturage koko ufite ubutaka, ni iki ashaka, ni hehe ashaka kugishyira, turebe ibyo bitekerezo byose kuko icyo dushaka nk’Umujyi wa Kigali ni uko buri wese yisanga mu gishushanyombonera cy’umugi akaba yaranakigizemo uruhare mu kugitegura.
Byagaragaye ko mu myaka itanu ishize abenshi basa nkaho batacyumvise neza cyangwa batakigizemo uruhare; impinduka turimo gukora ni uko buri wese ari wa wundi uvuga ko kiri kumwirukana, wa wundi uvuga ko nta bushobozi yabona atanga ibitekerezo, uburyo yabona igishushanyombonera cy’Umujyi wa Kigali cyashyirwa mu bikorwa”.
Umuyobozi w’Umujyi wa Kigali, Rwakazina Marie Chantal avuga ko igishushanyombonera ari ikintu k’ingenzi mu kugera ku iterambere rirambye n’ahazaza h’umugi ugenda ufatwa nk’umugi w’ubukungu muri Afurika aho usanga inyubako nziza zikomeye zirimo kuzamuka umunsi ku wundi.
Yavuze ko ibigo bigera kuri 200 byagishijwe inama mu gukora neza igishushanyombonera cy’Umujyi wa Kigali kandi bigikomeje kugishwa inama, birimo ibigo bya Leta, ibigo by’imbere mu gihugu n’ibyo hanze, imiryango iri muri sosiyete sivile, amashyirahamwe akorera imbere mu gihugu, ibigo by’abahanga n’ibya tekenike, urugaga rw’abikorera, ibitangazamakuru byaba iby’imbere mu gihugu n’ibyo hanze.
Mu buryo butandukanye, igishushanyombonera kigaragaza ko umugi uzaba irimo ibikorwa remezo byinshi nk’imihanda yoroshya ubwikorezi bw’abantu n’ibintu kandi ari imihanda ifite aho abanyamaguru, amagare n’abafite ubumuga baca batabangamiranye, ibice byo guturamo ku bafite ubushobozi butandukanye, ibice by’ubucuruzi mu buryo bugezweho n’ibindi.
Kuva mu 2013 igishushanyombonera cy’Umujyi wa Kigali cyatangira gushyirwa mu bikorwa kugeza muri Kamena 2018, ikiciro cya mbere cyari kimaze gushyirwa mu bikorwa ku kigero cya 70%.


text:
Babigaragaje ku wa Kane, tariki ya 30 Nzeri 2021, ubwo habaga Inteko rusange ya 20 y’Inama y’Igihugu y’Abagore, ku nsanganyamatsiko igira iti “Uruhare rw’umugore mu kubaka umuryango utekanye kandi uteye imbere”.
Bamwe mu bagore b’abayobozi bavuze ko bitewe n’uko bifitiye icyizere kandi batinyutse, bibafasha kuzuza inshingano zabo kandi bakita no ku muryango.
Mukakarangwa Cartas uyobora Akagari ka Gatoki ati “Tuba dufite inshingano zo mu rugo n’umuryango no kurera abana ariko tugakora n’akazi twahawe. Ntabwo ushobora kuyobora abaturage utayoboye urugo rwawe ngo rube intangarugero.”
Akomeza avuga ko mbere na mbere abanza kugirana umubano mwiza n’umugabo we bakabana mu mahoro kugira ngo bimworohere kuyobora neza abaturage no kuzuza inshingano z’akazi.
Ati “Icyo numva cyadufasha nk’abagore bari mu nzego z’ubuyobozi ni ukoroherezwa umuntu ntakore kure, agakorera hafi aho abasha no kwita ku rugo.”
Abo bagore bavuze ko gahunda Akarere kashyizeho zirimo gutanga gaz mu buryo bwa Nkunganire, inka kuri buri rugo no kwegerezwa amazi meza ziri mu bituma babasha kuzuza inshingano zabo mu kazi kandi bakita no ku ngo zabo.
Mukamurigo Chantal ati “Nk’ubu baduhaye gaz ituma duteka vuba kandi uko abayobozi batwunganira bagashyiraho gahunda ngo buri rugo rubone inka biradufasha tukajya ku kazi dufite ingo ziteye imbere. Ikindi ni uko batwegereje amazi hafi ku buryo tutagorwa no kuyabona.”
Mu byifuzo byabo bagaragaje ko izi gahunda ziborohereza imirimo yo mu rugo zagezwa hose kuko zituma abagore bakora akazi batekanye bakuzuza inshingano neza.
Imiryango irenga 978 yo mu Karere ka Gisagara ni yo imaze guhabwa gaz mu buryo bwa Nkunganire aho Leta ibatangira ikiguzi cya 50% na bo bakitangira asigaye, igikorwa cyatangiye muri Mata 2020.
Umuyobozi w’Akarere ka Gisagara, Rutaburingoga Jérome, yavuze ko bashyizeho iyo gahunda yo kunganira abaturage mu kubona gaz mu rwego rwo kubungabunga ibidukikije hakumirwa imyuka ihumanya ikirere.
Yakomeje avuga ko bihaye umuhigo udasanzwe w’uko buri rugo rugomba kugira inka, kandi mu gihe cy’umwaka umwe imiryango 14.794 imaze kugira inka kandi itari isanzwe izifite.
Yashimye uruhare rw’umugore mu kubaka umuryango utekanye kandi uteye imbere, by’umwihariko imikorere n’imikoranire myiza ya ba Mutima w’urugo bo mu Karere ka Gisagara byatumye baba aba mbere mu ntara no ku rwego rw’igihugu mu myaka ibiri ikurikiranye.
Umuyobozi Nshingwabikorwa w’Impuzamiryango Pro-Femmes/Twese Hamwe, Bugingo Emma Marie, yasabye abagore ko mu byo bakora byose bagomba guteganyamo gahunda y’urugo kugira ngo bagire umuryango mwiza utekanye kandi uteye imbere.
Ati “Buriya nusanga uri kuyobora itsinda ry’abantu ariko ugasanga nta ntego mufite ntacyo mushaka guhindura, burya uzamenye ko ubuyobozi bugiye kukunanira.”
Muri iyo nteko rusange hishimiwe ibyagezweho hatangwa ibihembo n’amashimwe ku mirenge yahize indi mu mihigo ya mutima w’urugo 2020-2021, igihembo cya mbere cyegukanwa n’Umurenge wa Save, hahembwa n’indi mirenge ine ya Mugombwa, Kibilizi, Kansi na Mukindo.
Abagore baboneyeho n’umwanya wo gusinya Imihigo ya Mutima w’Urugo y’umwaka 2021-2022.


text:
Ubwiru ni ibintu bikubiyemo imihango y’ibwami. Nkuko igitabo cyitwa Imizi y’u Rwanda kibivuga ngo iyo mihango yari amabanga y’ibishyitsi by’ibwami aho biva bikagera,yari yerekeye ibintu byinshi bise “Inzira”
Dore zimwe mu nzira z'imihango y’ubwiru :
Inzira ya Gicurasi : Habaga igisibo cyo kwibuka urupfu rwa Ndahiro Cyamatare.
Inzira y’Umuganura : Habaga umuganura wo kuganuza Umwami.
Inzira y’umuriro: `Yibutsaga iyimikwa ry’Abami B’Umuriro aribo ba Yuhi.
Inzira y’Ubwimika : Ni igihe Umwami yatangaga bagiye kwimika undi.
Inzira y’Ishora : Y’ibutsaga iyimikwa ry’Abami b’Inka aribo Mutara na Cyilima.
Inzira y’Urwihisho : y’ibutsaga igihe cy’ibitero bikaze by’u Rwanda n’u Burundi .
Inzira ya Rukungugu : Ni igihe habaga hateye amapfa
Inzira ya Kivu: Ni igihe habaga hateye umwuzure
Inzira y’umuhigo : Ni igihe hakorwaga Imihango yo Guhiga
Inzira y’Inzuki: Ni Igihe cyo kwagika imizinga no guhakura
Inzira ya Muhekenyi: Ni igihe habaga hateye ibyonnyi
Inzira yo kwambika Ingoma :Ni igihe cyo kuramvura Ingoma no kuzambika
Inzira Y’inteko : ni igihe cyo kurwanira ingoma
Inzira y’inkiko yabyaye Umugaru : igihe cyo kwagura Imipaka
Inzira y’urugomo : ni Igihe cyokugaba ibitero
Inzira y’ikirogote : ni Igihe cy’itanga ry’Umwami
Inzira yo kwasira: Igihe cyo kwambika ingoma
Inzira y’imfizi: Cyari igihe cyo kwita kumamfizi y’Ibwami
I Igitabo cy’Imizi y’u Rwanda gikomeza kivugako iyo mihango yose yakorwaga uko bayikurikiranyije mu mutwe wabo. Hari Abiru babaga bayizi barayifashe mu mutwe , ntibagire ikindi bayihinduraho. Iyo mihango yarizwi n’abiru gusa, rubanda ntacyo bari bayiziho Bumvaga gusa ko habagaho Abiru n’ubwiru bwabo. Abiru ntibari abajyanama b’ingoma ya cyami gusa ahubwo bari nab'imihango y’Ibwami. Mu bwiru kandi niho dusanga amateka y’Abami n’Ingoma zabo.
iFOTO:Iterinete.


text:
Rubavu: Abatishoboye borojwe inka biyemeje kuzitaho zikabahindurira imibereho
Yanditswe na Tumukunde Georgine
Abatishoboye bo mu Karere ka Rubavu bahawe inka muri gahunda ya Girinka biyemeje kuzifata neza kugira ngo zibabere isoko y’iterambere.
Bazimaziki Daniel, umwe bagize imiryango 26 itishoboye yo mu mirenge ya Nyakiliba na Cyanzarwe yahawe inka, yavuze ko kuba bazihawe bizeye iterambere, bagiye kuzitaho zikabaha amata ndetse n’ifumbire bagafumbira bakeza, bakihaza bagasagurira n’isoko.
Ati : « Uko tuzazitaho neza ni ko zizaduha ifumbire, imirima tuyifumbire yere ari na ko haboneka umusaruro mwinshi, tuzabona amata turwanye imirire mibi kandi zizororoka tworoze n’abandi ».
Tuyizere Alphonse, umworozi wo mu Karere ka Rubavu avuga ko inka ari isoko y’ubukungu uwayitayeho imuhindurira imibereho.
Mu kiganiro n’Imvaho Nshya na we yagize ati : « Ubworozi bw’inka ni ingirakamaro, icya mbere iyo ufite inka iguha amata ukabona ayo unywa n’umuryango wawe ukanagurisha, icya kabiri iguha ifumbire, si ibyo gusa kuko n’iyo yororotse uragurisha ukabona amafaranga, kandi na ya myaka wafumbiye irera cyane, umusaruro ukiyongera, ukihaza ugasagurira n’isoko.
Icyo nabwira abahabwa inka muri gahunda ya Girinka ni uko bajya bamenya ko bafunguriwe amarembo y’iterambere, bakazifata neza baharanira ko zitanga umusaruro ».
Akomeza avuga ko iyo woroye neza inka zikororoka, ifumbire iba nyinshi na yo ukaba wayikuraho ifaranga.
Umuyobozi w’Akarere ka Rubavu Habyarimana Gilbert asaba abahawe inka muri gahunda ya Girinka kuzifata neza kugira ngo zibafashe kuva mu bukene ariko bakanazirikana kuzoroza abandi, anabibutsa kujya bahita bamenyesha abashinzwe ubworozi igihe inka igize ikibazo kugira ngo ivurwe kare.
Avuga ko icyo ubuyobozi bwifuza ari uko inka bahabwa zababera isoko yiterambere, zikabaha amata n’ifumbire.
Abatishoboye bahawe inka bizeza ubuyobozi gukurikiza inama bagirwa, bakazitaho zikororoka bityo iterambere bagezeho bakarisangira n’abandi baboroza.
Aba baturage bahabwa inka banahabwa kandi n’ibikoresho birimo ipombo, umuti wica uburondwe, imiti y’inzoka ndetse n’umunyu w’inka na ho abashinzwe ubworozi mu mirenge bahabwa imiti yo gukomeza gukurikirana ubworozi muri Gahunda ya Girinka Munyarwanda.


text:
Nyirakobwa Pascaline, yabanye n’abagabo babiri batandukaye bamusigira abana bibiri mu bihe bitandukanye. Pascaline watandukanye n’abagabo be kubera ibyo yise amagambo, yatangaje ko we n’umuryango we babayeho mu buzima bugoranye dore ko mu cyumweru bashobora kurya inshuro 2 gusa kandi asabwa no konsa umwana.
Mu kiganiro na InyaRwanda.com, Pascaline yatangiye asobanura ubuzima budasanzwe abanamo n’umubyeyi we n’abana bagera muri batanu. Yasobanuye ko barya bavuye gukora ariko kubera umwana afite n’ubuzima bubabaje yanyuzemo yabuze akazi agahitamo kwiyemeza kutabata ngo bandagare kugasozi agahitamo kubarera wenyine.
Paascaline yagize ati “Tubayeho mu buzima bugoye cyane, kurya biratugora kuko nta kazi ngira, na mama aba yagiye, kubona igihumbi bikaba intambara. Dusabwa kwishyura inzu kandi nta kazi, kandi twashyizwe mu cyiciro cya gatatu, ku buryo nta n'ubundi bufasha bwihariye duhabwa na Leta. Nta kintu dufite kuko kubona icyo kwambara na byo biratugora cyane, urabona nta kazi mfite, kurera ababana birangora cyane nk’uko nawe uri kubireba".
"Kubona igihumbi tugakuramo ayo gukodesha inzu, tugakuramo n’ayo kurya hagati yanjye na mama, n’undi murumuna wanjye ufite imyaka 15 n’aba bana banjye babiri biragorana cyane”. Yavuze ko kugeza ubu ikibazo cyabo cyashyizwe mu nama bagasabirwa gukurwa mu cyiciro cya gatatu ngo bakaba bategereje ikizavamo.
Ati”Umuyobozi wacu yashyize ikibazo cyacu mu nama, asobanura impamvu tudakwiriye icyiciro cya gatatu, kugeza ubu badusezeranyije ko baraduhindurira”.
Uyu mubyeyi w’abana babiri, yagize icyo asaba abagabo bamutaye, gusa avuga ko nyuma y’ibyo byose nawe nabona ubushobozi azakora akita ku bana be na cyane ko ashoboye kandi afite imbaraga. Yasoje agira inama buri wese utekereza ko yasizwe n’uwamuteye inda kwicara hamwe agashaka icyo gukora ndetse akirinda guheranwa n’agahinda.
Umuyobozi w’umudugudu wa Isangano Musonera Theogene, ku murongo wa Telefoni, yatangaje ko abaturage afite bakennye agerageza kubafasha mu bushobozi nawe aba yahawe ndetse atwemerera ko n’uyu yamugeze ho ku buryo ngo afashwa uko bishobotse n’ubwo we yatangaje ibitandukanye.
Uyu muyobozi w’Umudugudu yavuze ko we abana n’abaturage cyane ku buryo ngo kubafasha bitamugora maze yiyeza Pascaline n’umuryango we ko igihe cyose byabaye ngombwa ubufasha bugomba kubagera ho.
Yagize ati “Umudugudu aba ari mu munini, twitabaza abayobozi bayoboye amasibo bakadushakira urutonde rw’abatishoboye ku buryo kubafasha bitworohera. Ibibazo nk’ibyo turabikemura ku buryo natwe nk’umudugudu iyo tubonye ikibazo nk’icyo cyihutirwa cyo kuba umuryango waburara kenshi, tuwufasha kandi bikarangira neza”.
Nyirakobwa Pascaline atuye mu Karere ka
Rubavu, mu Murenge wa Rubavu, mu Kagari ka Rukoko mu Mudugudu wa Isangano. Mu
kiganiro yahaye InyaRwanda.com, yavuze ko akeneye ubufasha butandukanye haba
ubwo kurera abana be no gufasha umuryango we.


text:
Bagabo ncuti zanjye ndabagisha inama y’ibirikumbaho nyuma y’uko mbonye ko mu nzu hasigayemo ubusa nkikoza inyuma y’urugo kugira ngo ndebe ko nabona amaronko umugore n’umwana bakaba babona icyo batamira.
Ahagana mu masaa kumi n’imwe z’igitondo nabyutse nikoza inyuma y’urugo kugira ngo nshake icyo umugore n’umwana bariririrwa bitewe n’uko naraye ntasinziriye ntekereza aho ndaronkera ariko nkabura amaherezo.
Muri uko kugenda nagiye ntabwiye umugore aho ngiye kuko numvaga nataye umutwe, nabunze mu giturage dutuyemo igihe kingana n’amasaha ane nta kintu na gito ndabona kandi nanjye ubwanjye numvaga inzara yatanhiye kungera mu mishokora y’amagufwa.
Nakomeje kugenda ariko mbura ahantu na hamwe nsaba n’ikiraka cyo guywika amashashi. Mu gihe nagendagendaga inyuma y’urugo duturanye nihebye, nabonye inkoko zigera muri eshanu zibunga inyuma y’urugo biranshisha cyane kuko nahise niyumvisha ko ntomboye byibuze ndafatamo imwe nkayigurisha ngataha mvuga iryumye imbere y’umugore n’umwana.
Inkoko nazishukashutse nzigiza kure ubwo imwe muri zo mba ndayisimbukiye ndayikacira, ntangiye kuyiseseka mu mufuka w’igikoti kinini nari nambaye, nahise numva haruguruya yanjye induru bati”muragifate muragifate vyibye inkoko”.
Ako kanya nahise nta umutwe nanjye ntangira gukiza amagara ariko inkoko nanga kuyirambika kuko numvaga nta y’andi mahitamo narimfite bitewe n’igihe narimaze ngendagenda kandi gusubira mu rugo ntacyo nshyuye bitatuma nitwa umugabo i wanjye.
Nikoko aho umutindi yanitse ntiriva! Ubwo nitukaga ndeba ko abinyuma bataramfata, nahuye mu maboko y’abashinzwe umutekano mu mudugudu dutiyemo ahita angaramisha hasi ankandagira ku mutwe ambwira ngo ninjye wabamariye inkoko n’andi matungo.
Bantu banjye agahinda ntikica kagira mubi, bankubise karahava kandi nibwo bwambere naringeragereje amahirwe mu kwiba inkoko cyangwa ibintu byabandi.
Nkiri muri ayo maherere atoroshye cyane kandi ateye isoni, telefone yasonaga burikanya umugore ariguhamagara byashoboka ko bari bantekereje cyangwa inzara ibagezemo. Ahantu narindi murabona ko kwitaba telefone bitari byoroshye ndetse ntibyari bishoboka icyashobokaga ni ukwitaba Imana ni ukuri!
Abamfashe nabasabye imbabazibabwira icyabinteye bangirira impuhwe ariko basubirana inkoko yabo barankubita barandekura ndataha ngenda nvumbagira ngera mu rugo nananiwe hafi no kugwa mu nzira.
Nkigera mu rugo, nasanze umugore yatetse ariko sinzi aho yari yaronkeye, namusabye ngo ampeho antera utwatsi arantonganya cyane anambwira ko yafashe umwanzuro wo gutandukana nanjye burundu kuko yiriwe ampamagara kuri telefone ntinyifate.
Nk’umuntu w’umugabo nabuze aho nahera ngo musobanurire impamvu ntamufataga kuko nabyo ni ikindi kibazo ku muntu w’umugabo. Ndagira ngo mungire inama z’ukuntu nditwara muri iki kibazo urwanjye rutarasenyuka.
Ubusanzwe njye na madamu wanjye twabanaga neza kandi twubahanaga cyane ikibazo gikomeje guteza amakimbirane ngo ni uko yampamagaraga ntimufate kandi murabona amakuba narindimo murakoze!


text:
ITANGAZO RIREBA UMUNTU USHOBORA GUHUGURA URUBYIRUKO RUFASHWA N’UMUSHINGA WA BIWE UKORERA MURI SOS CHILDREN’S VILLAGES RWANDA MU KWIHANGIRA IMIRIMO
Ubuyobozi bwa SOS Children’s Villages Rwanda, ikorera ku cyicaro gikuru i Kigali-Kacyiru, ifite aderesi: Agasanduku k’iposita no: 1168 Kigali-Rwanda, e-mail: sosbnc@sos-rwanda.org;
Burashaka guha akazi k’igihe gito umuntu w’inzobere mu bijyanye no gutanga amahugurwa yo kwihangira umurimo k’urubyiruko 81 bo mu turere twa Gicumbi na Kayonza, bize imyuga y’ubudozi no gusudira, bakaba baranatangiye kwikorera.
1. IBYO UZAHUGURA AZAKORA
SOS Children’s Villages Rwanda ikeneye ko Umuntu w’inzobere mu bijyanye no gutanga amahugurwa mu kwihangira imirimo azafasha urubyiruko muri ibi bikurikira:
- Gutanga amahugurwa mu rurimi rw’Ikinyarwanda k’urubyiruko 40 rwo mu Karere ka Gicumbi na 41 rwo mu Karere ka Kayonza, mu gihe cy’ibyumweru bibiri muri buri karere;
- Gukurikirana no kugenzura ubwitabire bw’urubyiruko ahugura mu gihe cyagenwe cy’amahugurwa;
- Gutanga raporo ikubiyemo ibyigishijwe, lisiti zigaragaza ubwitabire bw’abahuguwe ku buyobozi bwa SOS Children’s Villages Rwanda mu buryo bw’inyandiko.
2. IBYO UHUGURA AGOMBA KUBA YUJUJE
- Kugaragaza impamyabumenyi/impamyabushobozi y’uko yize cyangwa yahuguwe ibijyanye no kwihangira umurimo;
- Kugaragaza ubunararibonye bw’uko hari ahandi yakoze akazi ko kwigisha cyangwa guhugura kwihangira imirimo, nibura habiri (2) hatandukanye;
- Gushyiraho abantu nibura batatu (3) bakuzi mu kazi ko gutanga amahugurwa yo kwihangira imirimo;
- Kuba yarigeze gukorana na SOS byaba ari akarusho;
- Kuzuza urupapuro rukurikira:
Icyitonderwa: Aho amahugurwa azabera, ibikoresho by’amahugurwa n’ibyo kurya by’abagenerwabikorwa, SOS Children’s Villages Rwanda izabitegura.
Abujuje ibisabwa, barasabwa kohereza ibyangombwa byabo byose (bivugwa mu ngingo ya 2 y’iri tangazo) kuri aderesi e-mail ikurikira: sos.recruitment@sos-rwanda.org, bitarenze taliki ya 21 Kamena 2021, saa sita z’amanywa (12:00 pm).
Bikorewe i Kigali, taliki ya 10 Kamena 2021.
Jean Bosco KWIZERA
Umuyobozi Mukuru
SOS Children’s Villages Rwanda


text:
Umuyobozi w’umudugudu wa ADEPR Nyarugenge pasiteri Gatanazi Justin yatangaje ko ubukristo budashoboka mu gihe Mwuka wera adahari kuko ariwe utanga imbaraga zo kuba umukiristo nyawe.
Ibi byatangajwe kuri uyu wa mbere taliki ya 3 Kamena 2019,,akaba ari no mu minsi abakiristo benshi biteguye umunsi mukuru wa Pantekote,ibibutsa imanuka rya Mwuka wera mu bigishwa ba Kristo.
Mu kiganiro Pasiteri Gatanazi Justin yagiranye n’ikinyamakuru cy’Isezerano.com,yavuze ko ubukristo budashoboka nta Mwuka wera uhari anakomoza ku myiteguro bafite muri iki cyumweru mu rwego rwo kwitegura Mwuka wera.
Yagize ati:”Ubukiristo ntibishoboka Mwuka wera adahari kuko niwe utanga imbaraga k’umukiristo nyawe w’ukuri,rero iyo utamufite ntago byemera ko uba umukiristo nyawe.Umwuka wera niwe utanga imbaraga zishoboza abantu kuba abakristo kuko imbaraga z’umuntu zitamushoza kuba umukiristo wo mu bikorwa umeze nkuko bibiliya ivuga”.
“Mu rwego rwo kwitegura umunsi mukuru wa Pantekote rero dufite amasengesho buri kigoroba, uhereye uyu munsi wo kuwa mbere kugeza kuwa gatanu dufite amasengesho buri saa kumi n’imwe n’igice kugeza 20h:30’ za nimugoroba. Kuwa gatandatu hari igiterane kuri stade Nyamirambo kizahuza abakristo bose bo mu rurembo rw’umujyi wa Kigali, akazatangira mu gitondo saa tatu”.
Umwuka wera yamanutse bwa mbere ku munsi wa Pantekote ,akaba rero wari umunsi wa 50 uhereye ku munsi wa pasika ubara, uwo munsi rero ukaba wari usanzwe ari umunsi mukuru w’umuganura mu bayuda.Uyu mwaka ikazizihizwa taliki ya 9 Kamena 2019.
Guhabwa umwuka wera ni isezerano Yesu Kristo yari yarasigiye abigishwa be, aho yababwiye ngo “icyakora muzabwa imbaraga umwuka wera nabamanukira kandi muzaba abagabo bo kumpamya i Yerusaremu n’i Yudaya yose n’i Samaliya no kugeza ku mpera y’isi”.(Ibyakozwe n’intumwa1:8)


text:
Tanzania: Imbabura yishe umubyeyi n’abana babiri
Umubyeyi witwa Unice Kulwa ufite imyaka 25 wari utuye ahitwa Geita muri Tanzania, n’abana be babiri bapfuye nyuma yo kubura umwuka wo guhumeka, bitewe no kwinjiza imbabura yaka itetseho ibishyimbo, mu nzu bari baryamyemo.
Uretse abo batatu bahitanywe n’iyo mbabura n’umugabo wo muri urwo rugo witwa Kulwa Kamili, na we yarokotse yari agiye guhitanwa n’iyo mbabura, kuko kubw’amahirwe, yahise ajyanwa kwa muganga ubu akaba akomeje kwitabwaho n’abaganga.
Umuyobozi w’Akarere ka Geita , Wilson Shimo yahamije ayo makuru, avuga ko urwo rupfu rwabaye mu ijoro ryo ku cyumweru tariki 3 rishyira ku wa mbere tariki 4 Ukwakira 2021, bibera mu Mudugudu wa Busanda muri ako Karere ka Geita.
Uwo muyobozi yavuze ko abana bapfanye na nyina ari babiri, umwe witwa Kamuli Kulwa ufite imyaka 5 na Jenipha Kulwa w’imyaka 3 y’amavuko.
Umuyobozi w’umudugudu wa Busanda wabereyemo ibyo byago witwa Victoria Mapunda yavuze ko uwo mubyeyi amaze guhisha ibyo kurya bya nijoro, yahise aterekaho ibishyimbo kugira ngo birareho, nyuma bajya kuryama.
Nyuma ngo bigeze mu ma saa sita z’ijoro nibwo umwe mu baturanyi, yumvise umwuka udasanzwe, asohoka hanze kugira ngo amenye aho urimo guturuka, kuko ngo yumvaga ari umwuka ufite impumuro idasanzwe.
Uwo muturanyi ngo yagerageje kubyutsa abo muri iyo nzu yaturukagamo uwo mwuka udasanzwe, ariko ntibakanguka, arakomanga ariko ntihagira uwumva ngo akingure, nyuma yiyemeza kujya gukomanga ku rugo rw’undi muturanyi, nyuma biyemeza kwica urugi, binjira mu nzu basanga abo bantu bari mu nzu ntawumva, yaba ababyeyi n’abana bose batakaje ubwenge, kandi no mu nzu ngo hari ubushyuhe bukabije.
Yagize ati “Abo baturanyi bahise, babihutana kwa muganga, ariko bagezeyo umubyeyi n’abana be babiri bahita bapfa, naho Papa wabo we yakomeje kwitabwaho n’abaganga, ubu akaba ameze neza”.
Umuyobozi w’Akarere ka Geita yasabye abaturage kwirinda no kureka ingeso yo kujya binjiza imbabura mu nzu mu gihe bagiye kuryama, kuko biteza impanuka, ikindi yibukije ngo ni uko abantu bakwiye kwitwararika, ibijyanye n’ubwiherero cyane cyane mu gihe cy’imvura kigiye gutangira, abantu bakagenzura ko ubwiherero bwabo bukomeye.
Yagize ati “Ubu tugiye kwinjira mu bihe by’imvura, dufate ingamba, ubwiherero bube bukomeye, dupfundikire ibyobo by’amazi, abajya kwambuka imigezi babanze kwitonda”.
Ibitekerezo ( 2 )
Nibyo.Iyo amaraso abuze oxygene,umuntu arapfa.Ese ubu twavuga ko abapfuye bitabye imana?Ntabwo aribyo.Ntabwo ariyo yabahamagaye,ahubwo nibo bizize.Imvugo yo kwitaba imana siyo.Ni ikinyoma cyazanywe n’abagereki bahimbye ko dufite roho idapfa iba mu mubiri.Ijambo ry’imana rivuga ko upfuye yarumviraga imana izamuzura ku munsi wa nyuma.
Babyita intoxication au monoxide de carbone...uyu ni umwuka mubi dusohora duhumeka iyo ucanye imbabura ahantu hafunganye oxygène irashira kuko burya kugirango umuriro wake urayikebera kandi nyinshi ( comburant) iyo rero iyinjira arinke umwuka mubi dusohora urageraho ukaruta umwiza ( oxygène ! ) mumaraso ugahita usinzira burundu kuko ubwonko bubeshwaho nisukari ndetse na oxygène.


text:
Umunyenga, amandazi n’amata mu bishukishwa abanyeshuri bagasambanywa
Umunyenga, amandazi n’amata bimwe mu bishukishwa abanyeshuri bagasambanywa.
Abakurikirana ubuzima bwa buri munsi bw’abanyeshuri mu duce tumwe na tumwe mu Rwanda, batunga urutoki abamotari n’abacuruza amabutike kuza ku isonga mu guhohotera abanyeshuri b’abakobwa biga mu mashuri abanza n’ayisumbuye.
Hakizimana Emmanuel ushinzwe uburezi mu murenge wa Bweramana mu karere ka Ruhango. Yagize ati “Ahanini bashukwa n’insoresore z’abamotari n’abacuruza mu ma butike, aho usanga babashukisha amafaranga y’intica ntikize, ibiribwa n’ibinyobwa nk’amandazi, amata n’ibindi byoroheje ubundi ugasanga babashukisha kubatwara kuri moto.”
Mugisha ni umubyeyi. Avuga ko abacuruza amabutike n’abamotari baza ku isonga ariko ko hari n’abandi batakwirengagizwa barimo abogosha mu ma salo n’abanyonzi. Abavuzwe bose nubwo ataribo bonyine, ngo bakaba bakoresha amayeri atandukanye ku buryo abana bashyiduka baguye mu mutego.
Yagize ati "niba amwogoshe inshuro imwe,ebyiri gukomeza atamwishyuza aba yumva agamije iki kandi asanzwe yogoshera amafaranga?umuntu agatwara umunyeshuri inshuro zitabarika ku igare cyangwa moto ari umumotari kandi ntamwishyuze, uwo munyeshuri aba yumva ntacyo bamutezeho?”
Yongeyeho ati “umwana w’umukobwa agahabwa amafaranga,ibikoresho cyangwa ibiribwa n’umucuruzi, utari musaza we, ntabe se cyangwa undi wo hafi wo mu muryango,izo mpuhwe aba yumva zizakurikirwa n’iki?"
Ku ruhande rw’abatungwa urutoki mu guhohotera abanyeshuri Nshimiyimana w’umumotari avuga ko ikibazo koko gihari ariko gikwiriye kureberwa ku mpande ebyiri, ukoma urusyo agakoma n’ingasire.
Agira ati “nibyo koko bamwe mu bamotari bajya muri icyo gikorwa kigayitse ariko si bose. Gusa ku rundi ruhande hari n’abanyeshuri bafite imyitwarire itoroshye.”
Akomeza agira ati “umwana w’umuhungu afata moto akayikoresha, akabona amafaranga buri munsi rimwe na rimwe anibana nta mwana ariza,nta kindi abazwa. Acyiri muto anafite amaraso ashyushye. Nonese nahura n’uwo munyeshuri uri mu bwangavu nawe ushyushye,akamutwara ku ishuri kenshi akanamucyura, akamugurira amata,fanta cyangwa ibindi namubwira ati uzansure muri geto akamusura, ko bazaba bamaze kumenyerana ikizakurikiraho ari iki?”
Habimana ati "nubwo ndi motari sinajya muri izo ngeso ariko rimwe ngarukira abamotari. Byibaze uhuye n’umunyeshuri w’umukobwa araguteze,ugize impuhwe umuhaye lifuti,agiye akuganiriza inzira yose, kenshi baba bashyushye banavuga neza,burakeye murongeye murahuye ati “bite bro,?” Ukamugeza imbere, mwakongera guhura ati ngurira akantu se?
Urumva nyuma niba ari umumotari udakenga bikongeraho ko ari umusore ushyushye,uwo mubano uzagarukira he?” Habimana yibutsa ko kuri iki gihe hari abana b’abakobwa biganjemo urubyiruko rw’abanyeshuri usanga barataye uburere,batazi indangagaciro na kirazira ziranga umukobwa.
Akaba asaba ababyeyi kurushaho kuganiriza abana cyane ab’abakobwa, ku myitwarire bakwiye kugira imbere y’uwo ariwe wese badahuje igitsina kandi bakanyurwa n’imibereho barimo aho gukunda utuntu n’ibigezweho.
Umwe mu banyeshuri witwa Anita, avuga ko koko hari bamwe mu bana b’abakobwa bagwa mu bishuko nk’ibyo ugasanga barahohotewe ,bagasambanywa bagatwara inda zitateganijwe cyangwa bagahura n’izindi ngaruka. Gusa yemera ko hari abashukwa ariko ngo hari n’ababyikururira.
Ati “n’ubwo ntakubwira ikigo nigaho ariko natwe byarabaye hari abana babiri bavuye mu ishuri kubera iyo mpamvu. Umwe yarambwiraga ati “mfite umwana unyitaho,singenza amaguru,mbona icyo nkeneye byoroshye, iwacu hari ibyo batabona ariko hari ubimbonera. Nawe ahubwo va mu buturage umushake.”
Akomeza agira ati “Ntiyanyumvaga ariko icyambabaje byamuviriyemo gutwara inda,ubu ntakiga. Rimwe na rimwe si abahungu bashukana gusa hari n’abakobwa babyikururira,ugira inama ajye azigira impande zombi.”
Imibare igaragaza ko mu murenge wa Bweramana mu mwaka wa 2019 hagaragaye abanyeshuri bahohotewe bagaterwa inda 3, naho mu mwaka wa 2020 hagaragaye abana 2 naho muri uyu akaba ari 2.
Ni mu gihe mu murenge wa Mukamira I Nyabihu habarirwa abanyeshuri 16 bari hagati y’imyaka 14 na 17 bagaragaye guhera mu mpera za 2020 kugera ubu, bamwe bakaba barabyaye abandi bakaba bagitwite.
Nubwo bimeze bitya ariko Muvunyi Innocent umukozi wa Minisiteri y’uburinganire n’iterambere ry’umuryango avuga ko abishora mu gushuka abana b’abakobwa hari amategeko abateganiriza ibihano, aho asaba buri wese kubyirinda.
Photo: New times
Safari Viateur


text:
Isomo ryo mu gitabo cy’Intangiriro 37,3-4,12-13a.17b-28
Israheli akikundira Yozefu kuruta abandi bahungu be bose, agatsinda yari umwana wo mu zabukuru. Yari yaramuboheye ikanzu y’amaboko maremare. Bene se babonye ko amutonesheje, baramwanga, ntibongera kumuvugisha neza. Umunsi umwe, bene se bari bahuye amatungo ya se kuri Sikemu.Yakobo abwira Yozefu, ati «Abo muva inda imwe ntibaragiye i Sikemu? Ngwino, nkohereze aho bari.» Nuko Yozefu agenda akurikiranye bene se, koko abasanga i Dotani. Bamubonera kure; atarabageraho, batangira kumugambanira ngo bamwice. Baravugana bati «Dore wa murosi araje! Nimuze tumwice ubu noneho, tumujugunye muri rimwe muri ariya mariba. Tuzavuge ko inyamaswa y’inkazi yamumize, maze tuzarebe aho za nzozi ze zizamugeza!» Rubeni arabyumva, agerageza kumubakiza. Arababwira ati «Twoye kumwica.» Rubeni yungamo ati «Mwimena amaraso, ahubwo nimumujugunye muri ririya riba riri ku gasi, ariko mwoye kugira ikindi mumutwara.» Kwari ukugira ngo amubakize, azamusubize se. Nuko Yozefu akibageraho, baramufata, bamwambura ikanzu ye, ya kanzu y’amaboko maremare, bamujugunya mu iriba ryakamye, ritakirimo amazi. Baricara bararya. Bagiye kubona, babona urushorerane rw’Abayismaheli bari baturutse i Gilihadi, ingamiya zabo zikoreye amakakama yosa, imibavu n’ishangi, bajya kubicuruza mu Misiri. Nuko Yuda abwira bene se, ati «Kwica murumuna wacu tugahisha amaraso ye bitumariye iki? Nimuze tumugure na bariya Bayismaheli, tutagira icyo tumutwara kandi tuva inda imwe, dusangiye n’amaraso.» Iyo nama bene se barayishima. Haza kuza Abamadiyani b’abacuruzi; Yozefu ni ko kumukura muri rya riba, bamugura n’Abayismaheli, bamugura amasikeli makumyabiri ya feza, Yozefu bamujyana mu Misiri.
Zaburi ya 104(105), 4a.5a.6, 16-17, 18-19, 20-21
Nimugarikire Uhoraho Nyir’ububasha,
nimwiyibutse ibikorwa bye bihebuje,
mwebwe nkomoko ya Abrahamu, umugaragu we,
bahungu ba Yakobo, abatoni be!
Nuko Uhoraho ateza inzara mu gihugu,
ibyo kurya birabura;
abanza koherezayo umuntu,
Yozefu wari umaze kugurwa bucakara.
Ibirenge bye babibohesha ingoyi,
ijosi rye baryambika iminyururu,
kugeza ubwo ijambo ry’Uhoraho rigaragaje ko ari umwere.
Umwami ategeka kumubohora,
umutegetsi w’amahanga aramufunguza.
Amugira umugenga w’urugo rwe,
umutegetsi w’ibintu bye byose.


text:
Isi ituwe n’abantu banyuranye ndetse bagiye bafite impano zinyuranye. Muri bo harimo abagiye bavuga amagambo yuje ubwenge n’ubuhanga ku buryo ageraho agafatwa nk’ihame mu buzima bwa buri munsi bw’abayumvise cyangwa se abayazi. Mu Kinyarwanda nibyo dukunze kwita insigamigani.
No mu rwego rw’ubuzima n’imibereho myiza rero hari abantu bagiye bavuga amagambo yuje ubwenge akaba yarasigaye ari umurage mwiza basigiye isi dore ko abenshi muri bo batakiyiriho.
Muri iyi nkuru twagukusanyirije amwe muri yo, tunerekana abagiye bayavuga
- Ibitekerezo bituje bituma ugira imbaraga muri wowe kandi bigatuma wigirira icyizere, ibi bikaba ari ingenzi mu kugira ubuzima bwiza. Dalai Lama
- Ubuzima niyo mpano ibaho iruta izindi, ibyishimo niwo mutungo urenze iyindi, kuba umwizerwa nicyo kizima cyubaka imibanire. Buddha
- Nizera ntashidikanya ko imapno iruta izindi ushobora guha abagize umuryango wawe n’isi muri rusange ari ukuba wowe ufite ubuzima buzira umuze. Joyce Meyer
- Imyitwarire mizima burya irandura, nyamara aho kurindira ngo abandi bazakwanduze, ahubwo ni byiza ko ari wowe wabanduza. Tom Stoppard
- Burya ubuzima bwiza niwo mutungo urenze iyindi yose ndetse ni ubutunzi buruta zahabu na feza. Mahatma Gandhi
- Niba wifuza kubona ubuzima bwawe burabagirana, ihatire gukora siporo. Gene Tunney
- Niba utemera ko kwiheba no kwigunga, kugira agahinda gasaze, kwijima mu maso no guhorana umunabi bigira ingaruka mbi ku buzima bwawe, ongera ubitekerezeho neza. Ibi byose bituma mu mubiri habamo impinduka zitera kubyimbirwa no kugabanyuka k’ubudahangarwa. Gerageza kubana neza n’abantu, niba atari ibyo iminsi yawe izahora yijimye. Kris Carr
- Ubuzima buzira umuze si ikintu twabasha kugura. Ahubwo niyo konti yo kuzigama ifite agaciro ko hejuru cyane. Anne Wilson Schaef
- Igitwenge cyiza kivuye ku mutima ni uburyo bwiza bwo gukora siporo muri wowe utiriwe usohoka ngo ujye ahandi. Norman Cousins
- Inzara hamwe n’imirire mibi bigira ingaruka kirimbuzi ku bana bato kandi bitera ingaruka zirimo kuvuka udashyitse ibiro, kuvukana ubusembwa, umubyibuho ukabije, ibibazo byo mu mutwe no ku mubiri ndetse binatuma umwana atabona umusaruro mu ishuri. Marian Wright Edelman
- Ntiwakishinga ubwishingizi bwo kwivuza ngo niho uzagira amagara mazima. Ni wowe bireba kurinda ubuzima bwawe no kubuha ingufu zo guhangana n’indwara no gukira vuba. Aya niyo mahitamo nyayo. Andrew Weil
- Ntakintu cy’ingenzi kurenza kuba ubayeho ubuzima buzira umuze. Icyo nicyo gishoro cy’ingenzi mu bukungu. Arlen Specter


text:
Ngo kurya umunyu mwinshi buri munsi mu byo kurya koko ,muratubeshye.ahubwo babuza kurya umunyu
Indwara y’umuvuduko w’ amaraso yakwirindwa
Yanditswe na admin
Umuvuduko w’amaraso ukabije (hypertension) ni ingufu amaraso agendana mu miyoboro yayo ari byo bituma abasha kugera mu bice bitandukanye by’umubiri. Ni indwara ishobora kwirindwa mu gihe abantu bipimishije hakiri kare kandi bakagira ibyo bitwararika mu mibereho yabo ya buri munsi.
Ubusanzwe igipimo kemewe ni 120/80 cyangwa 12/8 ari byo byerekana ingufu ziba ziri mu mutima igihe wohereza amaraso mu bice bitandukanye by’umubiri, n’izirimo umaze kuyohereza ari byo bizwi nka systole/diastole.
Inzobere mu kuvura iyi ndwara, Dr Mukundwa Solange yatangaje ko bavuga ko umuvuduko w’amaraso ukabije ari “iyo igipimo cyarenze 140/90 cyangwa 14/9 biba bivuze ko umuntu afite uburwayi bw’ umuvuduko w’ amaraso ukabije nyuma yo gupimwa inshuro irenze imwe basanga uhora hejuru.’’
Muganga Mukundwa yakomeje avuga ko hari impamvu nyinshi zishobora gutera umuvuduko w’amaraso ukabije. Umuntu ashobora kuyikomora ku babyeyi cyangwa ikagenda iza uko ugana mu zabukuru (akenshi hejuru y’imyaka 45). Ku bafite ibilo byinshi cyangwa babyibushye bikabije, kunywa itabi n’ibiyobyabwenge, kunywa inzoga nyinshi, kurya umunyu mwinshi, kurya cyane ibiryo birimo amavuta menshi, kudakora imyitozo ngororamubiri, guhangayika cyane, kuba urwaye diyabete cyangwa impyiko no kubura ibitotsi.
Umuryango mpuzamahanga wita ku buzima (The World health Organization) wagaragaje ko umuvuduko w’amaraso utera kwangirika kw’imiyoboro y’ingingo zifasha mu gutembera kw’amaraso neza mu mubiri.
Umunsi wahariwe indwara y’umuvuduko w’ amaraso ku isi (World hypertension day) watangijwe ku mugaragaro kuri 14/05/2005.
Mu bushakashatsi bwakoze na ‘World hypertension league” mu bihugu 85 abarenga 50% bafite ibibazo biterwa n’indwara y’ umuvuduko w’amaraso.
Umuvuduko w’amaraso ukabije wakwirindwa
Hari uburyo bwafasha abantu kwirinda harimo kurya umunyu mwinshi mu byo kurya bya buri munsi, kureka itabi burundu, gukora imyitozo ngororamubiri, kureka inzoga kuko ibi bituma umubiri ubasha gusohora imyanda iwurimo ndetse n’umunyu mu mubiri ukagabanuka kandi bigabanyura ibilo. Ikindi ni ukugerageza gufata ifunguro rikize ku mboga n’imbuto zigira uruhare mu kurwanya indwara z’ umutima zinyuranye nk’ifi no kugira umutima utuje hamwe no kuruhuka bihagije nk’uko byatangajwe na Dr Mukundwa.
Umuvuduko w’amaraso ukabije ni uburwayi bukomeje guhitana abantu benshi muri iki gihe, akenshi umuntu ashobora kubana na bwo nta kimenyetso cy’uburwayi agaragaza nyamara ingingo ze nyinshi zikaba zakwangirika.
Ibyo bituma abantu bafite umuvuduko w’amaraso mwinshi bakunze kujya kwa muganga bazanywe n’ibimenyetso by’ingaruka zawo kandi barashoboraga kubyirinda iyo bipimisha hakiri kare.
UWERA MARIE CLAIRE
3 Comments on “Indwara y’umuvuduko w’ amaraso yakwirindwa”
-
-
Ngo kurya umunyu mwinshi buri munsi mu byo kurya koko ,muratubeshye.ahubwo babuza kurya umunyu
-
Murakoze cyane.none nibihe birirwa umuntu yakwibandaho ?


text:
Kugira ngo umuntu abeho, ni uko agomba kurya kandi akarya ifungu (mbese rifite intungamubiri zihagije) kugira ngo umubiri ukore neza. Nanone kandi kunywa amazi kuko…
Posts tagged as “amazina”
Ushobora kuba utazi inkomoko y’iri zina shikarete, kandi ni naryo zina wakuze wumva n’abandi bavuga, ariko rifite inkomoko itanafite aho ihuriye n’ikinyarwanda. Hari amazina ibikoresho…
Burya ku isi buri gihugu kiba gifite imigenzo, imico ndetse n’imyitwarire y’abaturage byihariye. Sinzi ko wapfa kubona ibihugu bihuje ibi byombi. Usibye ko wenda ubu…
“Umunyarwanda yaciye umugani ngo So ntakwanga akwita nabi“ Kimwe mu bintu bishimisha mu buzima bwa muntu ni ukugira umuntu umukomokaho. Umuntu akivuka agomba guhita agira…


text:
Kuri ubu aba bagore bafite ishuri riba irya mbere mu gutsindisha n’umutungo ubarirwa muri miliyoni zirenga 250.
Nikuze Marceline, Umuyobozi w’Umuryango Impuhwe, ufite Ishuri rya Etoile Rubengera, avuga ko batangiye mu 1989, ari abagore 20, buri mugore atanga amafaranga 500 ku mwaka. Aya mafaranga yaje kwiyongera buri wese akajya atanga 1000 Frw ku mwaka, nyuma baza kongeraho ikindi gihumbi; kuri ubu buri wese atanga 2000 Frw ku mwaka.
Yagize ati “Twatangiye mu 1989, dutangira turi abagore 20, intego yari ukugira ngo dufashe ababyeyi bo muri kano gace, basigaga abana mu ngo abakozi bakabahohotera cyangwa bakagira n’ibindi bibazo. Dufata abo bana kugira ngo barindwe iryo hohoterwa, tubahe uburere, ariko noneho tunabigishe amasomo”.
Uko imyaka yagiye ishira, aba bagore bagiye babona abaterankunga. Kuri ubu bafite ishuri ry’intangarugero ku rwego rw’igihugu. Iri shuri umwaka ushize ryari ku mwanya wa 11 mu gihugu, no ku mwanya wa mbere ku rwego rw’Intara y’Iburengerazuba no mu Karere ka Karongi.
Nikuze avuga ko ikintu kibibafashamo ari ugusenga no kugira abarimu bafite ubushake bategura umwana kuva mu mashuri y’incuke kugeza arangije abanza.
Umuyobozi w’Akarere ka Karongi wungirije ushinzwe Imibereho myiza y’Abaturage, Mukase Valentine, yashimiye abanyeshuri barangije muri Etoile Rubengera kuko bagize amanota yo hejuru bagahesha ishema akarere.
Ati “Turabashimira kandi turabasaba gukomeza gukunda ishuri bakazakomeza bagatsinda uko bagenda bazamuka mu byiciro by’amashuri bitandukanye. Turabasaba kwiga bafite intego kugira ngo ejo n’ejo bundi bazavemo Abanyarwanda babasha kwiteza imbere bakanateza imbere igihugu cyabo”.
Yavuze ko nk’akarere bashima uruhare rw’aba bagore 20 bishyize hamwe bagashinga umuryango Impuhwe kuko ugira uruhare mu iterambere rya Karongi.
Ishuri rya Etoile Rubengera ryigamo abanyeshuri 620, rikagira abakozi barenga 30 bahoraho.
Aba bagore 20 barishinze, batangiye bizigama 500 Frw, kuri bafite ibikorwa bibarirwa mu gaciro ka miliyoni zirenga 250 Frw birimo ibibanza n’inzu.
Mu bikorwa bakora harimo kwigisha abakuze batazi gusoma kwandika no kubara ndetse banafasha abakobwa babyariye iwabo kwiga imyuga irimo kudoda no gusuka kugira ngo babashe kwibeshaho bo n’abana babo.


text:
IBICUMURO N’IBYAHA BIRICA !
IBICE BYO GUSOMA: Zaburi ya 89: 20-37; Ezekiyeli 33:1-10; Efeso 2:11-22.
Ndabasuhuje bene Data bakundwa. Imana ishimwe kubw’aya mahirwe yongeye kuduha yo gukoresha ikoranabuhanga kugira ngo tuganire ku ijambo ryayo. Uyu munsi turavuga ku byaha n’ibicumuro n’ingaruka zabyo. Turibanda ku magambo ari mu Befeso 2: 1 no muri Ezekiyeli 33:10, agira ati: “Namwe yarabazuye, mwebwe abari bapfuye muzize ibicumuro n’ibyaha byanyu. Nuko rero mwana w’umuntu, ubwire umuryango wa Isirayeli uti ‘Uku ni ko mvuga ngo: Ibicumuro byacu n’ibyaha byacu ni twe biriho kandi bitwica nabi. None se twabasha dute kubaho?””
Muri Bibiliya Yera, ijambo “icyaha” riboneka inshuro zirenga 156, naho “igicumuro” rikaboneka izirenga 46. Icyaha ni igikorwa, imvugo, icyifuzo cyangwa igitekerezo icyo ari cyo cyose gihabanye n’ubushake bw’Imana. Umuntu wese ukora icyaha, aba agomye, kandi icyaha ni bwo bugome. (1 Yoh 3:4). Na none Bibiliya ivuga ko kudakora ibyo wagombaga gukora na byo ari icyaha. (Yak 4:17) Icyaha cya mbere tuzi cyakorewe mu ijuru. Lusiferi, Malayika ukomeye, yagize icyifuzo cyo kureshya n’Imana bimuviramo icyaha. (Yes 14 : 12-14) Ibyo byatumye acibwa mu ijuru ahinduka Satani, umubeshyi n’umwanzi w’Imana n’abantu. (Ibyah 12:7-9) Icyaha cya mbere cyakorewe ku isi kivugwa mu Itangiriro, igice cya 3, aho Adamu na Eva basuzuguye Imana bakarya ku giti yari yarababujije. Ibyo byatumye Imana ibirukana muri Edeni; kandi uhereye ubwo nibwo urupfu rwaje mu bantu. Kuva icyo gihe kandi kamere yanduye ya Adamu yahindutse umurage w’abamukomotseho bose. Burya ntabwo tuba abanyabyaha kuko dukora ibyaha; ahubwo dukora ibyaha kuko turi abanyabyaha. Nk’uko tuvuka dusa n'ababyeyi bacu, ni nako tuvukana kamere y'icyaha dukomora kuri Adamu. Ibi byababazaga Umwami Dawidi cyane, agera aho ataka ati: “Dore naremanywe gukiranirwa, mu byaha ni mo mama yambyariye”. (Zab 51:7) Na none Dawidi yaravuze ngo: “Abanyabyaha batandukanywa n’Imana uhereye ku kuvuka kwabo, iyo bavutse uwo mwanya bariyobagiza bakabeshya”. (Zab:58:4) Kamere y’icyaha dukomora kuri Adamu niwo muzi w’ibyaha gatozi dukora buri munsi.
Mu maso y’Imana, abanyabyaha ni abapfu. Igihe cyose umuntu ari mu cyaha aba apfuye mu buryo bw’umwuka. Igihe urupfu rw’umubiri rumugezeho rugasanga akiri mu byaha bye, atandukanjwa n’ubwiza bw’Imana by’iteka ryose, kandi iherezo rye rikaba guhanirwa ibyaha bye mu nyanja yaka umuriro n’amazuku, arirwo rupfu rw’iteka ryose. (Ibyah 20 : 14) Nk’uko bigaragara, ibyaha ntibyica umuntu rimwe; bimwica urubozo; byica nabi. (Ezek 33:10)
Dushingiye kuri Bibiliya dushobora kubona ko hariho amoko menshi y’ibyaha: ibyaha by’ibyitumano n’ibitari ibyitumano (Zab 19:14); ibyaha bibabarirwa n’ibitababarirwa (Luk 12:10); ibyaha byicisha n’ibiticisha (1 Yoh. 5:16-17); icyaha cy’inkomoko (Itang 3); icyaha gatozi; icyaha cy’igitsindirano (2 Abak 5:21); etc. Bibiliya kandi ivuga ku byitwa “ibicumuro” benshi bafata nk’ibyaha byoroheje. (Imig 10:19) Nyamara ibi byose, uko wabyita kose biganisha ku rupfu. Gukiranirwa kose ni icyaha (1 Yoh 5:17); kandi ibihembo by’ibyaha ni urupfu (Abar 6:23). Bibiliya itugira inama yo kudapfobya icyaha uko cyakwitwa kose, kuko ibyo twita bito bishobora gutuma dukora ibyaha bikomeye (Mat 5:27-28; (Yak 1: 14-15).
None se muby’ukuri Bibiliya iba ishaka kutubwira iki iyo ivuga ko hariho ibyaha byicisha n’ibiticisha? Aha dukwiye kumva ko iba ivuga urupfu rusanzwe rw’umubiri; urupfu rufatika hamwe umuntu ashiramo umwuka bakamuhamba; ntaho bihuriye n’urupfu rwo mu mwuka. Iyo turebye mu Byanditswe Byera tubonamo abantu bakoze ibyaha byo kubicisha; nka Mose na Aroni (Kub 20:12); Ananiya na Safira (Ibyak 5:1-11); Herode (Ibyak 12:23; etc. Na none Pawulo yandikiye Abakorinto ababwira ko hari ibyaha bigira ingaruka mbi ku mibiri, ndetse bamwe bikabaviramo urupfu: “Ndetse ni cyo gituma benshi muri mwe bagira intege nke, abandi bakarwaragura, abandi benshi bakaba basinziriye” (1 Kor. 11:30)-abo yavuze ko basinziriye bari barapfuye mu yandi magambo.
Nubwo hari ibyaha bitica umuntu ngo bamuhambe, ibyaha byose iyo biva bikagera byica ubugingo. Bityo rero, kureka ibyaha ni inyungu y'umuntu; ibyaha birica kandi nabi! Icyaha ntikigira ingaruka ku wagikoze gusa, ahubwo ziragenda zikagera ku muryango we, ku baturanyi, ku gihugu, ku bantu bose muri rusange, ndetse no ku byaremwe byose. Icyaha cya muntu cyatumye ibyaremwe byose bigibwaho n’umuvumo; ubutaka butangira kumeraho imikeri n’ibitovu; inyamaswa zitangira kurya abantu no kuryana hagati yazo; etc. (Itang 3 : 14-19)
Icyaha kibera nyiracyo umutwaro uremereye. Umwami Dawidi yaranditse ati: “ Nta hazima mu mubiri wanjye..., nta mahoro amagufwa yanjye afite ku bw’ibyaha byanjye. Kuko ibyo nakiraniwe bindengeye, bihwanye n’umutwaro uremereye unanira. Inguma zanjye ziranuka kandi ziraboze, ku bw’ubupfu bwanjye... Umutima urankubita, intege zanjye zirashira, Amaso yanjye na yo ubwayo afite ibihuzenge. Abakunzi banjye n’incuti zanjye, bampaye akato.” (Zab 38:4-12). Icyaha kibera nyiracyo umutwaro ushegesha, uterwa n’umutimanama umubuza amahwemo. Ibyaha bitwika nk’ubushye (1 Tim 4:2); byonona ubwenge n’umutima (Tito 1:15); bikoza isoni (Imig 14:34). Icyaha niyo soko y’intege nke za muntu. Ubundi umuntu ntiyaremwe ari umunyantege nke, ahubwo icyaha nicyo cyamuciye intege kimwambura ububasha n’ubutware.
Icyaha kituzanira urupfu. Mwibuke ko umuntu atari umubiri we, ahubwo umuntu aba mu mubiri we. Hari benshi bafite imibiri itoshye ariko bo batariho-kuko icyaha cyabishe, cyabasinzirije. Abo barakanuye ariko ntibareba, barumva ariko ntibasobanukirwa. Abo ntibaba bagifite ubushobozi bwo kwifuza icyiza habe no kugambirira kugikora. Icyaha ni we mwanzi wawe wa mbere-bityo ukwiye kukirwanya wivuye inyuma. Umwanzi si abantu bakwima ibyo ubasaba, si abakubwira nabi, si abakugambanira; ahubwo ni icyaha kikubwira kwihorera, no kuba nk’abandi bose. Ntiwemere ko icyaha kigusinziriza cg ngo kiguheze mu rupfu. Ukwiye kuba nka Pawulo wavuze ati: “Ni cyo gituma mpirimbanira kugira umutima utandega ikibi ngirira Imana cyangwa abantu iminsi yose.” (Ibyak 24:16)
Reka nsoze mvuga nka Yohana nti: “mbandikiriye ibyo kugira ngo mudakora icyaha. Icyakora nihagira umuntu ukora icyaha, dufite Umurengezi kuri Data wa twese, ari we Yesu Kristo ukiranuka. Uwo ni we mpongano y'ibyaha byacu, nyamara si ibyaha byacu gusa ahubwo ni iby'abari mu isi bose.” (1 Yoh 2:1-2) Kwihana niwo muti ukuraho isoni z’ibyaha byacu. Nyamara kwihana si ukwibwira gusa mu bitekerezo byawe ko utazongera gukora ikibi runaka, ahubwo ni uguhindura icyerekezo. Imana idushoboze kwihana by’ukuri, iduhe kuba bazima mu bugingo, kandi izatugeze mu buzima bw’iteka.
Ndangije nshimira wowe ufashe umwanya wo gusoma, ukumva, kandi ugasobanukirwa n’ubu butumwa. Amahoro Imana itanga aruta ayo umuntu wese yakwibwira ajye arinda imitima yanyu n’ubwenge bwanyu, kugira ngo mukomeze kumenya no gukunda Imana n’Umwana wayo Yesu Kristo Umwami wacu. Kandi umugisha w’Imana ishobora byose, Data wa twese, Umwana, kandi Umwuka Wera ube muri mwe, kandi ugumane namwe iminsi yose. Amina!
Tariki ya 17/07/2021
Arch. SEHORANA Joseph
C/o EAR/Diocese ya Shyogwe
WatsApp: 0788730061
Website: http://www.sehorana.com/
E-mail: sehojo2007@yahoo.fr
Last edited: 17/07/2021
Add a comment


text:
Ngororero: Hagaragajwe inyungu iva mu buhinzi bw’icyayi bukozwe neza
Yanditswe na Kanamugire Emmanuel
Zirimwabagabo Jean Bosco ni umwe mu bahinzi b’icyayi mu Karere ka Ngororero, uvuga ko iki gihingwa gitanga umusaruro ushimishije ndetse kimaze kumuzanira inyungu ndetse kimufatiye runini mu buzima bwa buri munsi.
Icyayi ni kimwe mu bihingwa ngengabukungu Akarere ka Ngororero gakungahayeho aho kugeza ubu gafite ubuso bungana na hegitari 1559 gihinzeho.
Binagaragazwa n’uko muri aka karere hari uruganda rukomeye rutunganya icyayi rwa Rwanda Mountain Tea, ruherereye mu Murenge wa Muhanda ahazwi nko ku Rubaya.
Mu mwaka w’imihigo wa 2018/2019, umusaruro wageze kuri toni 2.661 z’icyayi gitunganyije neza, ubuyobozi bukaba buvuga ko byaturutse ku gukangurira abahinzi kwita kuri iki gihingwa.
Ku bahinzi b’icyayi kongera umusaruro bijyana no kuzamura urwego rw’imibereho no kurushaho guhanga imirimo.
Zirimwabagabo Jean Bosco, ni umwe mu bamaze igihe kini ahinga icyayi. Afite ubuso buri hagati ya hegitari umunani na 10 ahingaho icyayi.
Mu buhamya bwe avuga ko iyo ibihe byagenze neza ashobora kubona hagati ya miriyoni imwe na miriyoni imwe n’igice z’amafaranga y’u Rwanda buri kwezi avuye mu cyayi gusa.
Ibi bituma agera ku mishanga ikomeye imuteza imbere ndetse akabasha kubeshaho umuryango we nk’uko akomeza abisobanura. Yagize ati “Mfite hegitari eshanu z’urwuri rurimo inka 10 za kijyambere, mfite inzu ya kijyambere, mfite n’imodoka ngendamo byose nabikuye mu cyayi, nta wundi mwuga cyangwa akazi nakoze kugeza uyu munsi.”
Akomeza agira ati “Ngikuramo amafaranga yo kwishyurira abana amashuri, mfite babiri barangije kaminuza abandi babiri bari mu mashuri yisumbuye n’abandi bakiri hasi. Ibyo byose akazi ni icyayi nta kindi. Ubu mfite hagati ya hegitari umunani na 10.”
Ubuhinzi bw’icyayi ni kimwe mu bizamura imibereho y’ababukora cyane cyane mu gice cya Rubaya n’abakora mu mirima y’uruganda rwa Rwanda Mountain Tea mu mirenge ya Muhanda, Kabaya, Sovu na Kavumu.
Imibereho yabo ngo imeze neza ugereranyije n’iya bagenzi babo. Ibi ngo bigaragarira mu buryo bihutira kwishyura ubwisungane mu kwivuza, kwishyurira abana amashuri no gutura heza.


text:
Uwitwa Kamaliza w'i Nyakagezi mu Murenge wa Huye mu Karere ka Huye, avuga ko nyina yamushakanye, hanyuma umuryango yamujyanyemo ukamwanga. Yaje kujya gushaka akazi i Kigali, aho yahuriye n'umusore wamubeshye urukundo, yamara kumutera inda akamuta.
Umutego wo kubeshywa urukundo yanyuzemo ngo watumye ubu yaramenye ubwenge, ku buryo n'abangavu baturanye bajya kugwa mu mutego wo gushukwa ababona kare, abo abujije bakamwumva bakarokoka, ariko abanze kumwumva bakisanga na bo batwise.
Ku bw'ibyo, kimwe na bagenzi be bandi bahuye n'ikibazo cyo guhohoterwa, avuga ko haramutse habayeho uburyo bwo kuganiriza urubyiruko mu masibo no mu midugudu, bigakorwa n'abagaragaza uko babiguyemo n'ingaruka byabagizeho, ahari umubare w'abangavu bakomeza guterwa inda wagabanuka.
Uwitwa Kayitesi agira ati “Habayeho nko guhuza urubyiruko rwo mu Kagari, guhera ku bafite imyaka 14 kuzamura, bagafashwa n'abazi iby'ubuzima bw'imyororokere, byatuma bamwe bahinduka.”
Yungamo ati “Hari nk'uwo ubwira ngo uriya mugabo ukuruta, muvugana ibiki? Akagusubiza ngo umusaza ni we utanga amafaranga, ukagerageza kumubuza, akakunanira. Ukabona ariko ko ufatanyije n'undi muntu, mushobora kumuhana bigakunda.”
Aba bakobwa banagenera ubutumwa bagenzi babo batarabyara ariko babona batitonze na bo babigwamo.
Abo bakobwa bagira bati “Uri umukobwa w'imyaka 14 cyangwa 15. Niba umugabo akubwiye ngo aragukunda, urumva uzashinga urugo ufite iyo myaka? Leta na yo ntiyabyemera kuko baba bashyingiye umwana.”
Ubundi na bwo buti “Nimureke twihagarareho, oya yacu ibe oya. Tureke gushukwa n'utuntu tudafashe, ibivuye mu busambanyi ntacyo bimara; usibye kugutesha umwanya no kugutesha agaciro, ukababaza ababyeyi, ukababaza n'abavandimwe.”
Ubundi butumwa na bwo bugira buti “Mukobwa, niba uzi ko umugabo afite umugore n'abana, iyo uryamana na we uba wumva urusha iki uwo mugore? Igihe akomeje kugukurikirana wakamubwiye uti ufite umugore waramushatse, n'abana urabafite, wishaka kunyangiriza ubuzima. Noneho igihe agufashe ku ngufu, na byo bigaragare ko ari ko byagenze.”
Aba bakobwa banabwira bagenzi babo bataragwa mu bishuko ngo basambanywe kureka kumva ko ibyiza bashaka bazabihabwa n'abagabo cyangwa abasore.
Uwatanze ubu butumwa yagize ati “Yenda ababyeyi si ko babona ibintu byose dukeneye. Ariko ushobora gushaka ibyo ukora bikwinjiriza amafaranga yo kugura ibyo ukeneye aho kujya kureba umuhungu mukundana waguha amafaranga. Arayaguha muryamane, ariko akwangize, hanyuma ntuzongere kumubona.”
source : https://ift.tt/2YLXaXL


text:
Itsinda rigizwe n’abagore barindwi ryo mu Bufaransa rizwi nka “Toutes Apôtres” riherutse kwandika amabaruwa asaba guhabwa zimwe mu nshingano nkuru muri Kiriziya Gatorika. Aya mabaruwa bayandikiye uhagarariye Vatikani mu Bufaransa. Iyi mirimo (inshingano) kugeza magingo aya yahariwe abagabo gusa muri Kiriziya.
Ku ya 25 Gicurasi 2020, umufaransakazi witwa Anne Soupa yandikiye ibarwa uhagarariye Vatican mu Bufaransa, amusaba guhabwa inshingano zo kuba Arikepisikopi wa Lyon. Kuva muri Werurwe, diyosezi ya Lyon nta mushumba ifite kuva aho Cardinal Philippe Barbarain yeguriye kubera ibyaha akurikiranyweho by’ihohotera rishingiye ku gitsina.
Kuva aho Anne Soupa yandikiye ibarwa intumwa ya Papa mu Bufaransa, Arikepiskopi Celestino Migliore, abandi bagure bahise bamwiyungaho. Bidatinze cyane, ku munsi Kiriziya yizihizaho umunsi wa mutagatifu Mariya Madarena ─wizihizwa tariki 22 Kanama─, abagore barindwi babarizwa muri rya tsinda na bo bandikiye intumwa ya Papa mu Bufaransa bayisaba zimwe mu nshingano muri Kiriziya.
Izi nshingano aba bagore banditse basaba harimo kuba abapadiri, umwepiskopi, umudiyakoni kimwe no guhagararira Papa mu bindi bihugu. Izi nshingano aba basabaga kugeza ubu muri Kiriziya zihabwa abagabo kandi bahawe isakaramentu ry’ubusaseridoti.
Bidatinze cyane aba bagize “Toutes Apôtres” bahawe ibisubizo ku busabwe bwabo. Ntibyarangiriye aho kuko buri umwe muri aba bagize iri tsinda bagize umwanya wo guhura n’intumwa ya Papa, Celestino Migliore kuva tariki ya 14 Nzeli-02 Ukwakira.
Claire Conan-Vrinat kimwe na mugenzi we Hélène Pichon batangarije ikinyamakuru Crux ko batangajwe n’uburyo Migliore yabakiriye ndetse agakunda akabaha umwanya wo kugirana inama na buri umwe muri bo.
Mu bitekerezo byabo “Toutes Apôtres” yimakaje imbere harimo ko Kiriziya yaha umugisha icyemezo cyo kwemerera abagore gukora imirimo y’aritari. Kuri bo, uko abakirisitu gatorika bahabwa batisimu hatitawe ku gitsina runaka, ko ari na ko n’isakaramentu ry’ubusaseridoti na ryo byaba uko yewe rikaba ryahabwa n’abashakanye. Indi ngingo itarenzwa ingohe, nuko iri tsinda ryifuza ko Kiriziya yashyigikira ababana bahuje ibitsina.


text:
Vanessa arangwa no kuba ari umuntu ufite inzozi kandi yizera ko ejo ari heza cyane. Uyu mu kobwa arangwa n’impuhwe nyinshi bikaba bigarazwa n’uko adakunda kubona abantu bari mu byago cyangwa babaye.
Izi mpuhwe zigaragarira mu bikorwa bye aho aba aharanira ibyishimo bya buri muntu, akora uko ashoboye ngo abantu bari hafi ye bahorane umunezero. Uyu mukobwa kandi azi kujya inama cyane kandi mu bikorwa bye arangwa n’urukundo bikaba bituma abantu benshi bifuza kubana na we.
Bimwe mu byamamare byabayeho byagiye byitwa iri zina harimo nk’umurimbyi akaba n’umukinyi w’amafilimi Vanessa Paradis. Undi wamenyekanye cyane ni Umufaransakazi w’umukinnyi wa filimi Vanessa Demouy.


text:
Ngoma: Gereza y’abagore yungutse umufatanyabikorwa uzafasha mu guteza imbere abayifungiyemo
Yanditswe na MANISHIMWE NOËL
Ubuyobozi bwa Gereza y’abagore ya Ngoma, iherereye mu Murenge wa Kibungo mu karere ka Ngoma, buvuga ko bwishimiye ko bwungutse Umufanyabikorwa witwa ‘Fondation Didé’, ugiye gutanga ubufasha mu guteza imbere ubumenyi bw’abakobwa n’abagore bayigororerwamo.
Umuryango uharanira imibereho myiza y’imfungwa ‘Fondation Dignité en Détantion’ umaze igihe kinini ukorera muri amwe mu magereza yo mu Rwanda.
Muri uyu mwaka wa 2018 uyu muryango uri gutangira gukorera muri Gereza y’abagore ya Ngoma, aho ubuyobozi bwawo bugaragaza ko bugiye gushyigikira by’umwihariko ibijyanye n’imyigire yo gusoma no kwandika ku bataragize amahirwe yo kwiga ngo babimenye, no guteza imbere amasomo y’imyuga ku mfungwa n’abagororwa bo muri iyi gereza.
Nk’uko bisobanurwa na Mukansoro Odette, umuhuzabikorwa w’umuryango Dignité en Détantion mu Rwanda, avuga ko uyu muryango wifuza ko abagororwa bagororoka mu mitekerereze, kandi ntibasigare inyuma mu bijyanye n’ubumenyi rusange n’ubumenyingiro.
Yagize ati “Icyo twifuza ni uko umuntu azasohoka hano muri Gereza yarahindutse, yabaye umuntu mwiza. Fondation DiDé dutangiye hano muri uyu mwaka, ariko tuzagerageza muri uyu mwaka dutangire gutunganya aho bazajya bigira gusoma no kwandika kandi hatunganiye abagore.”
Mukansoro akomeza asobanura ko uretse kwigisha abantu gusoma no kwandika, uyu muryango uzanashyigikira ibikorwa bijyanye n’imyuga n’ubukorikori bitandukanye bukorwa n’abafungiye muri iyi gereza.
Ati “N’imyuga irakenewe, tuzashyiramo ibikoresho bizafasha haba mu kwiga no kongera ibikorwa bitandukanye, tuzabishyiramo, kuko tuzakomeza gufatanya n’urwego rw’igihugu rushinzwe imfungwa n’abagororwa (RCS).”
Uyu muryango ugiye kuzamura ubumenyi bw’abagororerwa muri Gereza y’abagore ya Ngoma uje ari igisubizo ku basaga1300 bayifungiyemo, kuko bari baherutse kugaragaza ko mu mbogamizi bagira harimo no kuba hari bamwe bifuza kwiga gusoma no kwandika ntibabone uburyo.
Hari n’abandi bari baragaragaje ko bifuza kwiga indimi zitandukanye, zizaherekeza ubumenyi bamaze kugira mu myuga itandukanye, kugira ngo byose bazabihurize hamwe ubwo bazaba barangije ibihano byabo, maze biteze imbere.
Mu kiganiro n’Imvaho Nshya, SIP Marie Grace Ndwanyi, umuyobozi wa Gereza y’abagore ya Ngoma, yagaragaje ko kunguka ‘Fondation Dignité en Détantion’ nk’umufatanyabikorwa bizabagirira akamaro cyane, kuko bizabunganira mu kugorora abahafungiye no kubateza imbere mu bumenyi buzabafasha kwiteza imbere nyuma yo gufungwa.
Yagize ati “Aho kwigira dukeneye aha ngaha ni ibyumba byo kwigishirizamo umugororwa ibyo yakora byose, kuko agomba kuba azi gusoma no kwandika, azi ngo niba ari ibipimo mfata, ndabifata ngire aho mbyandika…”
SIP Ndwanyi avuga ko bizeye ko ubufatanye n’uyu muryango wa ‘Dignité en Détention’ buzatanga umusaruro mwiza by’umwihariko mu iterambere ry’abagororwa.
Ati “Kuba tubonye umufatanyabikorwa Fondation DiDé ibikorwa bigiye kurushaho kwiyongera kuko ubushake abagororwa barabufite, kandi ni bo bagenerwabikorwa bo ku rwego rw’ibanze, kandi biteguye kuzabyaza umusaruro imbaraga zose muzatanga; turabizeza ko hazavamo umusaruro ufatika, ku buryo muzabona ko mutaruhiye ubusa.”
Umuyobozi mukuru wungirije w’urwego rw’igihugu rushinzwe imfungwa n’abagororwa mu Rwanda (RCS), DCG Jeanne Chantal Ujeneza, yavuze ko mu byo uru rwego rushyize imbere harimo nuko imfungwa n’abagororwa bari mu magereza yo hirya no hino mu gihugu bagororoka, bikajyana no kwiga bihagije kandi bakiga ibizabagirira akamaro basubiye mu miryango yabo, nyuma y’ibihano.
Uyu muyobozi avuga ko uretse Fondation Didé, RCS ikomeje kuvugana n’abandi bafatanyabikorwa cyane cyane mu nzego za Leta, kugira ngo harebwe uburyo abiga amasomo atandukanye n’imyuga bazajya bahabwa ikemezo.
Ati “Dukomeje kuvugana n’bandi bafatanyabikorwa cyane cyane mu nzego za Leta kugira ngo ibyo mwiga bibe umwuga muhabwe icyangombwa kuko mwize, nugera hanze ubashe no kwerekana ko ibyo ukora ubifitiye ubushobozi n’ubumenyi; werekane icyo cyangombwa…ibyo turimo turabiganira n’izindi nzego kandi bizashoboka.”
Muri Gereza y’abagore ya Ngoma hafungiyemo imfungwa n’abagororwa basaga 1359, muri bo harimo abagabo 277 bafasha abagore mu mirimo itandukanye.
Muri iyi Gereza kandi abagore bafungiyemo bafite abana bato bari munsi y’imyaka 7 bagera ku 112 bo bashyiriweho uburyo bwihariye bwo kwiga.
Abagororwa b’abagore bafungiye muri iyi Gereza bakora ibikorwa by’ubukorikori butandukanye burimo kuboha ibiseke, kuboha imiteguro yo kumeza, inigi, amasaro, kuboha imipira, imyambaro no kudoda.


text:
Burna Boy umuhanzi Imana yatunze inkoni muri iki kinyejana gishya! Yaririmbye akoresha ingufu nyinshi, ibyuya bishoboka mu gitaramo #The BurnaBoyExperience yakoreye muri Intare Conference Arena i Rusororo akurirwa ingofero n’abanyabirori yataramiye agasoza batabishaka.
Umunya-Nigeria Burna
Boy yemeje ibihumbi n’ibihumbi bari bakoraniye muri Intare Conference Arena i
Rusororo mu ijoro ry’uyu wa Gatandatu tariki 23 Werurwe 2019 mu gitaramo
cyatangiye kuvugwa mu mwaka ushize.
Damini Ogulu waryubatse nka Burna Boy yaririmbiye i Kigali avuye no gukorera amafaranga muri Uganda mu gitaramo yakoreye mu busitani bwa Sheraton mu ijoro ryo ku wa Gatanu tarii 22 Werurwe 2019. Yageze i Kigali ku gicamunsi cyo ku wa Gatandatu tariki 23 Werurwe 2019 ahita ajya gukora imyitozo n’itsinda rye ryamufashije gususurutsa abanyakigali.
Niwe muhanzi w’Imena wari watumiwe muri iki gitaramo cyateguwe na Entertainment Factory [igizwe n’abasore bane] yakoze mu ruhererekane rw’ibindi bitaramo yatangiye gukora umwaka ushize biri kuzenguruka umugabane wa Afurika n’ahandi anyura akishimirwa bikomeye.
Igitaramo yakoreye mu Rwanda cyatewe inkunga na Bralirwa ibinyujije mu kinyobwa cyayo Heineken, Uruganda rw’imodoka Volkswagen, RDB ibinyujije muri Visit Rwanda, Rwandair n’abandi benshi bafashije abanyarwanda n’abandi gutaramirwa n’uyu mugabo wishimiwe n’urubuga rwa Youtube agahabwa ishimwe.
Igitaramo cyabereye ahantu hasa n’ahitaruye umujyi wa Kigali, gusa ntibyabujije abanyabirori kwitabira. Umurongo w’imodoka zerekezaga muri Intare Conference Arena i Rusororo wari muremure, aho guparika hari habaye ikibazo. Hari hanashyizweho kandi imodoka zivana abantu kuri sitade Amahoro zikabageza aho igitaramo cyabereye.
Burna Boy yishimiwe bikomeye mu gitaramo yakoreye i Kigali
Abanyabirori bazi Burna Boy kuva atangiye umuziki kugeza yegukanye amashimwe! Igitaramo #TheBurnaBoyExperience cyaranzwe n'urunyuranyurane rw'urubyiruko rwacengewe n'umuziki we kuva yiyeguriye indangururamajwi nk’isuka izamutunga mu buzima bwe bwose.
Imyambarire muri iki gitaramo yari yashyizweho akadomo: Imyenda icitse ku mavi, ibonererana, iyerekana ikimero n'amabere yahawe rugari. Urubyiruko rutumura itabi ku mugaragaro bamanuza inzoga, abandi bavuga ntiruve mu kanwa bari babucyereye.
Burna Boy uri mu banyamuziki bagezweho yakandagiye ku rubyiniro saa tanu zuzuye, asoza saa sita n’iminota 47’. Yari yambaye ipantalo itaratse y’ibara ry’umweru [ku kuguru kw’iburyo] n’ibara ry’umubara [ku kuguru kw’ibumoso].
Yari afite umusaraba mu gatuza, umusaraba ku gutwi, ibyuma bigorora amenyo n'indi mirimbo myinshi y'inyongerabwiza. Uyu muhanzi igitaramo cye yanyujijemo ajya guhindura ipantalo yambara iy’ibara rimwe agaruka abwira abakobwa ati “Numvaga imfasha cyane. Ndabizi ko mukunda aha mbereke [akora ku myanya ndangagitsina].”
Ari ku rubyiniro ibintu byahindutse, abitabiriye bahuriza hamwe bavuza akaruru k’ibyishimo kuburyo bitoroheraga kuganira na mugenzi wawe bitewe n’urusaku rwari muri iyi nyubako.
Asoje kuririmba indirimbo ebyeri yavuze ko yishimiye kuba ari i Kigali, aranzika mu bihangano bye byanyuze benshi. Yaririmbye asaba abitabiriye igitaramo cye gusubiramo izina rye ‘Burna Boy’. Buri ndirimbo yose yaririmbaga yayisoga akomerwa amashyi y’urufaya, abandi basaba kuyisubiramo.
Yaririmbye afatwa amafoto n’amashusho y’urwibutso rw’iki gitaramo, abandi bagashyira ku mbuga nkoranyambaga ari nako boherereza abo basize mu rugo.
Ni umuhanga mu kubyina, afite imbyino yihariye zinogeye ijisho ku buryo udakuraho. Ku mukora mu ntoki byarwaniwe na benshi mu nkumi bari begereye urubyiniro.
Indirimbo ebyeri zari zihagije ngo akuremo imyenda yerekane ibituza bishoka ibyuya bitewe n’ingufu yakoresheje ku rubyiniro.
Nta kabuza ko ibyo yakoreye i Kigali byafashwe n’itsinda ry’abafata amashusho n’amafoto ubwe yizaniye i Kigali, bari bamuzengurutse ku rubyiniro ku buryo ibyo yakoze byose byafashwe.
Yishimiye bikomeye mu gitaramo yakoreye i Kigali.
Yaririmbye mu buryo bwa Live afashwa n'abaririmbyi be. Burna Boy yakuyemo umupira aririmba isokoreki igaragara. Ati "Ndabashimira cyane bavandimwe. Nizere ko muri kumwe nanjye".
Indirimbo z'uyu musore zirangira cyane mu matwi. Yanyuzagamo akagera mu bafana akabakoraho na bo bikaba uko. Umubare munini w'abari muri iki gitaramo ni abakobwa barwaniraga no kumukoraho.
Ikinyobwa cya Heineken cyanyuze benshi kuva iki gitaramo gitangiye kugeza ku musozo, ndetse hari n’abavugaga ko inzoga zashize. Buri wese yabyinaga ibyo ashoboye, umuziki wirangira mu nguni y'inyubako itagira uko isa.
Yishimiwe bikomeye mu ndirimbo ‘On the low’, ‘Gbona’, ‘Ye’ ‘I miss you bad’, n’izindi nyinshi yagiye akubira kuri alubumu zitandukanye. Yavuye ku rubyiniro benshi batabishaka ndetse amaze kugenda bavugiye hamwe bati ‘Burna Boy, Burna Boy’, ariko ntiyagaruka buri wese yanzura gutaha.
Burna Boy ni umwanditsi w’indirimbo wavutse kuya 02 Nyakanga 1991, ubu yinjiye mu mubare w’abahanzi bafite igikundiro kidasanzwe. Ni imfura mu muryango w’abana batatu, akaba ari nawe muhungu umuryango we ufite.
Kanda hano urebe andi mafoto menshi:
Dj Toxxyk, Dj Kiss, DJ Feelgoodkru, fem-deejay nabo bacuranze muri iki gitaramo.Indirimbo batoranyije zaganjwe n'umuziki wa Nigeria, Tanzania, Leta zunze ubumwe za Amerika n'ahandi bateye intambwe ifatika mu muziki. Umuziki wo mu Rwanda wacuranzwe ku kigereranyo buri wese yatekerezaga ko aba-Dj batazifite mu machine.
Amatike yo mu myanya y'icyubahiro yashize mbere y'iminsi itanu y'uko igitaramo kiba. Kwinjira byasabaga kwishyura 15.000 Frw mu myanya isanzwe ariko kandi saa yine z’ijoro zageze amatike yose yashize.
Iki gitaramo cyarimo abisanzuye mu ndimi; Icyongereza, Igifaransa, Igishwahili n'izindi ndimi. Abanyamahanga baturuka mu bihugu Uganda, Tanzania, Amerika, Repubulila Iharanira Demokarasi ya Congo (RDC) n'ahandi ni bamwe mu bitabiriye iki gitaramo.
Kanda hano urebe andi mafoto menshi:
Burna Boy yageze ku rubyiniro aririmba asimbuka yifubitse.
Indirimbo ebyeri zari zihagije ngo atangire gukuramo ikote.
Atangiye kwiyambura ikote.
Yakuyemo ikote asigarana umupira n'ipantalo itaratse.
Yari yambaye inkweto zimufasha kubyina neza.
Yari yambaye imirimbo myinshi.
Benshi barwaniraga ku mukoraho.
Uyu mugabo afite ibishushanyo byinshi ku mubiri.
Burna Boy i Kigali..........
Yanyuze abanyabirori bari babucyereye.
Abakiri bato bishimiye kubona uyu muhanzi.
Urubyiniro rwo muri Intare Conference Arena rwari rutanganyijwe mu buryo bukomeye.
Yakuriwe ingofero.
Yahinduye ipantalo yambara indi.
Yaririmbye afashwa n'abaririmbyi yitwaje.
Yaririmbye asimbuka mu kirere.
Dj Pius yacuranze muri iki gitaramo.
Dj Toxxyk yemeje benshi muri iki gitaramo.
REBA HANO UKO IGITARAMO CYAGENZE:
AMAFOTO: Cyiza Emmanuel-INYARWANDA.COM


text:
Yitwa Parfait NTAMVUTSA, yavutse ku italiki 04/08/2010 i Bujumbura. Amashuri abanza yayize muri APE Rugunga akomeza amashuri yisumbuye muri Groupe Scolaire Sainte Bernadette de Save i Butare. Ubu akaba arangije 1ere licence muri Hope Africa University i Bujumbura mubijyanye n’itangazamakuru (journalisme).Dore ibyo yadutangarije mu magambo ye : « Kuva mu buto bwanje narasengaga kuko nagiriwe ubuntu mvukira mu muryango ukijijwe Papa ni Pastor mu Itorero sengeramo i Kigali ‘Brethren Evangelical Church’.
Ndi umusore wakiriye Yesu muri 1998 kuva icyo gihe nari naratangiye kuririmba muri Sunday school nzakuja muri chorale. Ntangira gukunda kuririmba mba umwe mu ba bayobozi b’itsinda rishinzwe kuramanya no guhimbaza mu rusengero.
Muri 2007 chorale yacu isohora album, “Ishimwe ry’Abaragwa” vol1. Mu mpera za 2008 twakoze group yabo tuvukana Arnaud(mukuru we), Eddy(murumuna we) tukaririmba ku giti cyacu. Nibwo muri 2009 twakoze indirimbo yitwa “Uri Indahemuka” indirimbo yaje gukundwa cyane i Burundi.
Kubera amasomo groupe ntiyakomeje, niho mu mpera za 2009 natangiye kuririmba ku giti cyanjye rimwe na rimwe nkafatanya na n’itsinda ry’abasenga ryaho nsengera i Bujumbura.
Kubera ntabaye mu Rwanda cyane nifuza kugaruka nkafatanya na bamwe mu baririmbyi baho harimo Colombus, Arnaud n’abandi ariko kandi nkamenyekanisha n’indirimbo zanjye mu gihugu cyanjye.”
Yakomeje kandi agira ati: “Mubishimisha cyane ni ukuririmba no kuvuga ubutumwa iyo bishobotse, nkunda kubona abantu babanye neza nkakunda kuba umunyakuri. Mu buzima nkunda kwiyambarira tissue rimwe na rimwe jeans na shirt. Mfata amafunguro amwe n’amwe ariko nkunda cyane ni umuceri.
Mu baririmbyi nkunda cyane Richard Nick na Micheal Smith, Aime hamwe na Gaby. Nifuriza abahanzi ba gospel ko bakora umurimo nk’impano bahawe kubw’ubuntu atari ukubikora nka business.”


text:
Matayo 24:12-13
[12]Maze kuko ubugome buzagwira, urukundo rwa benshi ruzakonja.
[13]Ariko uwihangana akageza imperuka ni we uzakizwa.
Ni Ubuhe Bugome bwakonjesheje Urukundo wagiraga?
Ko Wafashaga abantu, Wacumbikiraga abashyitsi,lift, Wafashaga abana bo mu muryango, Wasuranaga ndetse bakugaburira ugafungura byagenze bite? Uyu munsi Ubugome bumaze Kumara Kwizerana mu Bantu!
Twashatse Ingufuri kumazu kubera abaturanyi tutizeye, Twanga Gufatanya n'abantu kubera Guhemukirwa kenshi, Ntukiguriza abantu Kubera kwamburwa, Mbese Warakomeretse ndetse Urukundo rwawe rwarakonje!
Ntugisaba ubufasha kubera abagufashije bagucira mu maso, Ntugifasha kuko abo wafashije baguhemukiye, Ntugitwerera kuko abo wabikoreye batakwituye?
Uyu munsi Ndashaka kukubwira ko Ineza Yose n'Urukundo Ugira rudakwiriye Gushingira Kubugome bw'abantu ahubwo bikwiriye gushingira kurukundo Yesu yagukunze akakwitangira! Urukundo rwacu iyo dushaka kurwereka abantu dushingiye ko nabo barutwereka buradukomeretsa ariko iyo turwerekana dushingiye ko Dukorera Imana ndetse Twiringiye ko Imana Itibagirwa Imirimo myiza dukora, Bituma tutaruha, ngo twumve ko ubusa.
Komeza Ukore neza, Yosefu nubwo yahemukiwe n'abavandimwe nkuko nawe bashobora kuguhemukira, abaturanyi, nabandi...Mugihe gikwiriye kimusaba Kugira neza ntiyibutse Inabi ahubwo yibutse Ineza Y'Imana Kubuzima bwe.
Urukundo rurihangana rukagira neza! Ntibishoboka ko Utizera Imana ayinezeza, Ukeneye Kwizera Kugira ngo Ukore neza, Mugihe Ubugome bwagwiriye. Biragusaba Kwizera Imana aho Kwizera abo Ushaka kugirira neza nibwo Uzahabwa Ingororano zibyo Ukora mugihe cya None.
Niba Ushaka Gukorana n'Imana Ukwiye Kumenya Ko bigusaba Kubabarira abaguhemukira, Guhitamo gukomera nubwo wakomerekejwe, Kwihangana ukagirira neza Abantu nubwo Hari abaguhemukiye. DAWIDI ntiyitaye ku Nabi ya Sawuli mugihe cyo Kugirira neza Mefibosheti, Yosefu ntiyitaye ku nabi yagiriwe nabavandimwe mugihe cy'Inzara, Nawe Ushobora kuba Uri mugihe usabwa Kongera Kugira neza, Kongera kubana n'abantu, Kongera Gukora Umurimo wose mwiza, Izere Imana Nibwo Uzabibasha.
Gaudin Mission International


text:
Iyi nkongi y’umuriro yafashe ku gice kibarizwa mu Mudugudu wa Gakenke mu Kagari ka Ruconsho, Umurenge wa Rwerere mu Karere ka Burera, bikekwa ko yatewe n’uwitwa Twizerimana Theophile usanzwe ufite uburwayi bwo mu mutwe yifashishije ikibiriti ubwo yari ari kotsamo ikigori anavuga ko ari gushakira abaturage imirima yo guhingamo kuko ngo iki gishanga gipfa ubusa.
Mu masaha y’ijoro ryo kuri uyu wa Mbere ahagana saa yine z’ijoro, Umuyobozi w’Akarere ka Burera Uwanyirigira Marie Chantal, yemeje aya makuru avuga ko kuri ubu icyo bari gukora cyihutirwa ari ukazimya iyi nkongi nyuma y’aho baza kumenya neza icyayiteye n’ahamaze kwangirika kuko umuriro wo wari ukomeje.
Yagize ati " Ubu ni ho turi gukurikirana turi kumwe n’abaturage bari kuzimya, turacyakurikirana kuko dushishikajwe no kuzimya, ntabwo twari twamenya intandaro ibindi by’inkomoko n’ubuso bumaze kwangirika byo turaza kubimenya mu kanya nyuma yaho, gusa hari icyizere ko biza kuzima."
Byasabye igihe cy’amasaha agera kuri icyenda kugira ngo iyi nkongi y’umuriro izimywe, kuko byageze saa munani z’ijoro uyu muriro uzimijwe ku bufatanye bw’inzego z’ubuyobozi, iz’umutekano n’abaturage.
Kugeza kuri ubu usibye izo hegitari zibarirwa muri 25 zakongotse nta kindi iyi nkongi yangije cyangwa ngo hagire uyigwamo uretse ko hakekwa ko hashobora kuba hari inyamaswa zaba zahiriyemo kuko iki gishanga cy’urugezi kiri mu bikomye kikaba ari icumbi ry’urusobe rw’ibinyabuzima.
Igishanga cy’urugezi ni isoko ibyara ibiyaga bya Burera na Ruhondo byo mu Ntara y’Amajyaruguru ari na byo biturukaho ingomero z’amashanyarazi za Ntaruka na Mukungwa bitanga umuriro ungana na Megawati zirenga 22 z’amashanyarazi mu Rwanda.


text:
YASUWE 22
Abakora umwuga wo kuroba Isambaza mu Kiyaga cya Kivu, barasaba ko akarere ka Karongi kabakorera ubuvugizi bakagira umushara uzwi kandi uhoraho, bakanahabwa amasezerano, bagatangirwa ubwishingizi, kuko bizabafasha kugana ibigo by’imari bagahabwa inguzanyo, bakabasha kwikura mubukene, mu gihe abayobozi ba sendika babarizwamo bavuga ko ayo bahabwa, agendanye n’umusaruro baba babonye, mugihe abafite amakipe bavuga ko aba barobyi aribo bishe amasezerano kuko mu gihe cyashize bakoraga bagahembwa umushara uzwi, bakaza kwica amasezerano bavuga ko batakora batihemba, mu gihe ubuyobozi bw’akarere ka Karongi buvuga ko iki kibazo busanzwe bukizi ndetse burimo no kugikurikirana ngo kibonerwe umurongo uhamye.
Umurobyi waganiriye na rwandanews24 utifuje ko amazina yiwe atangazwa yagaragaje imbogamizi bahura nazo, uburyo bakora hafi ukwezi bagahembwa amafaranga atarimo na tike yabageza iwabo nkiyo bafunze,
Yagize ati: “ Uyu murimo maze imyaka irenga ine ariwo nkora, ariko amafaranga duhembwa rwose aracyari make, kuko nkubu turimo gukora ariko hari ubwo ukwezi gushira bakaguhemba amafaranga atanavamo itike yakugeza iwanyu, ngo ubashe gusura umuryango wasize, amafaranga menshi duhembwa ni ibihumbi umunani (8.000frw), aka ni akazi dukora katagira ubwishingizi kuko twumva ko tubutangirwa ariko iyo hari ugize ibyago akagwa muri aya mazi ntacyo umuryango we ubona, kandi ikitubabaza ari uko twabwirwaga ko duhabwa amafaranga make kuko Soras hari ayo iba yakuyeho.”
Mu byo twasobanuriwe kuguhabwa amafaranga make tubwirwa ko nta musaruro uba wabonetse, kuko duhora tubwirwa ko ubutaha tuzongererwa ayo twahawe, kuko harimo n’abahabwa inote y’igihumbi (1.000frw) bakabura uko bataha iwabo kandi kuroba ikivu gifunze, tukaba dusaba Akarere ko kadukorera ubuvugizi, tugahabwa umushara uzwi kandi uhoraho kugira ngo natwe tubashe kwiteza imbere ndetse n’imiryango yabo.
Kwitonda Theoneste usanzwe aba muri komite ya koperative y’abarobyi, akaba n’umurobyi wabigize umwuga kuko afite amakipe aroba isambaza yatangarije rwandanews24 ko ikibazo aba barobyi bagaragaje nabo ubwabo basanzwe ariko bifuza ko byagenda, abarobyi bakagira umushahara uzwi kuko byabarinda kubiba umusaruro, kuko babasha kubahiriza ibikubiye mu masezerano ndetse abakora umwuga wo kuroba nabo bagatera imbere.
Ati: “Amafaranga make abakozi bavuga ko bahabwa twebwe siko tubibona, kuko mbere bari bafite umushahara bagenerwa barawanga, kuko bishe amasezerano twari dufitanye yavugaga ko batagomba kwiba umusaruro ngo bihembe, ndetse nayo mafaranga bavana mu musaruro bihembye bamwe muri bo agatuma bajya kunywa bagasinda, bakarara imusozi mugihe abandi bagiye mu kazi, ni bimwe mubituma bahembwa amafaranga make batagakwiriye guhembwa, kuko ibyinshi baba bamaze kubyihemba.”
Ubuyobozi bwari bwaradufashije mugukora ariya masezerano, kandi natwe twabonaga ko umusaruro urimo kuboneka tukabahemba neza, byaradufashaga cyane, bikaturinda kuba batwiba, ariko turacyakomeje kuba twaganira nabo kugira ngo nabatarabyumva babashe kubyumva, turasaba Leta ko yadufasha ikabasha no kujya ita muri yombi abo banga gutaha mugihe twafunze, kuko ntawe uhabwa amafaranga atamugeza iwabo ngo ubutaha azagaruke gukora ako kazi, akenshi usanga biganjemo babandi badaha agaciro umurimo, bata akazi bakajya kurara imusozi, mu businzi n’uburaya, cyangwa abiyitirira ko ari abarobyi kandi basanzwe ari mayibobo.
Umukozi ushinzwe iyubahirizwa ry’umurimo mu karere ka Karongi avuga ko iki kibazo basanzwe bakizi ndetse barimo no kiganiraho n’ubuyobozi bwa koperative y’abarobyi ya UCOOPEVEKA kugira kibashe kuba cyabona umurongo uhamye, inzego zombie abarobyi naba nyiri amakipe bakorane mu buryo bunogeye buri umwe, kugira ngo buri umwe itegeko ry’umurimo rimurengere.
Uyu muyobozi akaba avuga ko nyuma yuko icyorezo cya coronavirus cyugarije isi kizaba kigabanutse, azongera kuba yaganira n’impande zombie kugira ngo iki kibazo kibonerwe umurongo uhamye.
Eric Nshimiyimana@rwandanews24.com


text:
Ubusambanyi bwa Theo Bosebabireba bukomeje kumubuza umugati muri ADEPR
Theo Bosebabireba yagiye avugwaho ibyaha bitandukanye birimo icyaha cy’ubusambanyi ari nacyo Imana yanga urunuka nkuko bibiriya ibivuga, ADEPR ni itorero ritajya ryihanganira umukirisitu wese ugaragayeho iki cyaha, kuko ihita ifata umwanzuro wo kuba ihagaritse by’agateganyo uwakigaragayeho.
Bosebabireba ni umwe mu bayoboke bo mu itorero rya ADEPR umudugudu wa Kicukiro Shell muri Paruwasi ya Kicukiro mu Itorero ry’Akarere rya Kicukiro mu Mujyi wa Kigali.
Hashize umwaka n’amezi arindwi ahagaritswe muri iri torero azira ibyaha birimo ubusambanyi, gusa ngo yarikosoye mu myitwarire anahabwa imbabazi ku mudugudu abarizwaho ariko umwe mu bayobozi bo hejuru muri ADEPR yanga kuzimuha.
Uwiringiyimana Théogène wamenyekanye cyane nka “Bosebabireba” mu ndirimbo ziganjemo ubutumwa bwomora imitima y’abemeramana, yanenzwe mu itorero ADEPR azizwa ubusambanyi ku wa 30 Ukuboza 2017.
Guhagarikwa kwe byatangajwe byeruye mu materaniro na Pastor Rubazinda Callixte wayoboraga umudugudu wa ADEPR Kicukiro Shell icyo gihe, ahagarikwa kugeza igihe azasabira imbabazi itorero rya ADEPR ndetse n’abo yahemukiye.
Bamuhagaritse ahanini bagendeye ku buhamya bwari bumaze iminsi mike butanzwe mu itangazamakuru n’umukobwa wavuze ko yamuteye inda akamwima indezo.
Mu ibaruwa ifunguye yanditse yagiye hanze mu mpera z’iki Cyumweru yasabye gukomorerwa ku burenganzira umunyetorero wa ADEPR yemererwa n’amategeko yaryo.
Yakomeje avuga ko nyuma y’amezi ane yagize amahirwe yo kwegera inama nyobozi y’umudugudu agasaba imbabazi nyuma habaho impinduka umudugudu uhabwa abandi bayobozi bituma ibintu bisubira inyuma.
Nyuma y’amezi atandatu abayobozi b’uyu mudugudu babonye ari kwitwara neza, mbere yo kumubohora bagishije inama ubifite mu nshingano ku rwego rw’igihugu ari we Rev. Karangwa John ushinzwe ubuzima bw’Itorero maze ngo arababuza.
Ubu hashize amezi umunani Rev. Karangwa avuze ko Bosebabireba yaba aretse kwakirwa akaba ari nacyo cyatumye uyu muhanzi yandika yibutsa ko akeneye imbabazi.
Iyi baruwa ya Theo Bosebabireba yavuze ko yayigejeje mu biro by’umuyobozi yayandikiye akoresheje internet kubera ko atari mu Rwanda ngo ayimwihere amaso ku maso.
Uretse ibyo ngo Theo Bosebabireba yimukiye muri Uganda kubera ko mu Rwanda umurimo w’Imana asa nk’uwakumiriwe mu itorero rye, bikaba byari byaratumye atongera gutumirwa ahantu hatandukanye mu ivugabutumwa, kandi ari naho yakuraga umugati.
Rev. Karangwa John washinjijwe kuba ariwe uri inyuma yo kudakomorerwa kwa Theo Bosebabireba yabwiye ’Samedi Détente’ ko niyo baruwa uyu muhanzi yamwandikiye atarayabona.
Ati “Ndumva iyo baruwa ntarayibona kandi maze iminsi mu biro nkora. Ntekereza ko nabo dukorana ntawe urayibona, biratangaje ukuntu yayise ibaruwa ifunguye tukayibona mu itangazamakuru atandikiye umushumba wa Paruwasi niba koko yararenganye, ntiyandikire uw’akarere cyangwa uw’Ururembo ndetse natwe tukaba turi kubyumva mu itangazamakuru.”
Yakomeje avuga ko mu buzima bw’itorero hatajyamo abakirisitu abo aribo bose ahubwo hajyanwayo ikibazo cy’abapasiteri cyangwa abandi baba bari kujurira ibyemezo bafatiwe ntibanyurwe.
Ati “Niba ari na we ubivuga byaba atari ukuri kuko mu buzima bw’itorero abo dukomorera ni abapasitori umuntu utari umupasitori ntabwo izina rye rihaza nta n’ubwo rinagomba kuhaza kubera ko ntacyo ashinzwe mu itorero.
Yunzemo ati “Ni umuririmbyi nk’abandi, akomorerwa n’umudugudu na Paruwasi twebwe ntabwo izina rye rigomba kuza rwose. Twebwe amazina twakiriye y’abantu bari barahagaritswe bagombaga gukomorerwa bari abapasiteri bonyine. Kereka ahubwo iyo ari umukirisito ujuriye avuga ko bamurenganyije ashaka ko tumurenganura.”
Abajijwe niba koko aribyo ko komite nyobozi y’umudugudu waho Theo Bosebabireba abarizwa yaba yaragiye kumugisha inama akanga ko uyu mugabo abohorwa, yasubije ko atari byo.
Ati “Nawe urabyumva ko umudugudu utaza kugisha inama muri biro nyobozi ya ADEPR usimbutse paruwasi, akarere cyangwa rejiyo; ibyo ntibishoboka. Uje no kuyigisha iwacu waba warengereye.”
Bosebabireba amaze imyaka isaga icumi akora ivugabutumwa binyuze mu ndirimbo zihimbaza Imana; yamamaye mu zakanyujijeho mu myaka yo hambere zirimo “Ikiza urubwa’’, ‘‘Ingoma’’, ‘‘Icyifuzo’’, ‘‘Bugacya’’, ‘‘Bosebabireba’’ n’izindi.
Uyu mugabo w’imyaka 37 afite umugore n’abana barindwi yemera, barimo uwo yibarutse ku wa 19 Kamena 2017 agahamya ko ahagaritse urubyaro.
Rutamu Shabakaka


text:
Yabigarutseho ku wa 13 Nzeli 2021 ubwo hatangizwaga ubufatanye n’Umuryango w’Ubumwe bw’u Burayi ku birebana n’imihindagurikire y’ibihe.
Minisitiri Mujawamariya yavuze ko ingemwe z’ibiti miliyoni 43 zizaterwa hirya no hino mu gihugu hirindwa ko hagira ibice bisa n’ibiba ubutayu kubera ibiti bike.
Ati “Ingemwe zigera kuri miliyoni 31 zizoherezwa ahatandukanye ku buntu, naho izindi miliyoni 12 zitezwe kuzava mu bikorera bazazigurisha.”
Yakomeje asobanura ko intego ari uko nibura buri muryango watera ibiti bitatu ibindi bikazaterwa binyuze mu ngufu zizashyirwamo n’abantu batandukanye.
Ubukangurambaga bwo gutera ibyo biti buzatangira mu kwezi gutaha.
Guverinoma ishyize ingufu mu gutera ibiti byinshi mu Ntara y’Uburasirazuba izonzwe cyane n’itemwa ry’amashyamba ndetse ikunze kugerwamo n’amapfa. Amafaranga agera kuri miliyoni 49,6$ ni yo azifashishwa muri iyo gahunda.
U Rwanda rwihaye intego yo kuba rwongeye gushyira ku murongo hegitari 2.000.000 z’ubutaka bwangiritse mu 2030. Ubu rugejeje kuri 45% rwesa uwo muhigo.
Rwari rwarihaye kandi intego yo gutera amashyamba ari ku buso bwa 30%, rubigeraho ruranarenza buba 30,4%.
Dr Mujawamariya yavuze ko “Minisiteri y’Ibidukikije ikomeje gushimangira ubushake bwayo mu gukomeza gukorana n’Umuryango w’Ubumwe bw’u Burayi n’abandi bafatanyabikorwa mu iterambere mu mishinga itandukanye hagamijwe kurengera ibidukikije no guhangana n’imihindagurikire y’ibihe.”
Nicola Bellomo uhagarariye EU mu Rwanda, yavuze ko ari ingenzi kuba urubyiruko rwafata inshingano zo kubungabunga ibidukikije haba mu ishyirwaho ry’ingamba n’ishyirwa mu bikorwa ryazo.
Yakomeje ati “Mu murongo w’icyerekezo 2050, ubufatanye bwa EU n’u Rwanda buzagira uruhare mu gukomeza kwitwara neza mu guhangana n’imihindagurikire y’ibihe haba ku gihugu n’abaturage bacyo.”
Iryo tsinda rya EU riri mu bukangurambaga bwo gutera ibiti ryatangirije mu Murenge wa Gahanga muri Kicukiro.
Buzamara icyumweru kimwe haterwe ibiti nibura 100 mu bigo by’amashuri, ubusitani n’ahandi.


text:
NURC yatangije ubukangurambaga bw’ubumwe n’ubwiyunge mu mashuri
Yanditswe na MUGISHA BENIGNE
Komisiyo y’Igihugu y’Ubumwe n’Ubwiyunge (NURC) yatangije ubukangurambaga bugamije kurushaho kumvikanisha gahunda y’ubumwe n’ubwiyunge na gahunda ya Ndi Umunyarwanda mu bigo by’amashuri abanza, ayisumbuye n’ay’imyuga mu gihugu, ibicishije mu biganiro mpaka ku muco w’amahoro.
Ubuyobozi bw’ibigo by’amashuri bwahawe inshingano zo gufasha mu ishyirwa mu bikorwa ry’iyi gahunda, hakaba harasuwe bimwe mu bigo by’amashuri yisumbuye n’ay’imyuga mu Ntara y’Amajyepfo, abanyeshuri baganirizwa ku bumwe n’ubwiyunge na gahunda ya Ndi Umunyarwanda.
Amwe mu mashuri yaganirijwe harimo Urwunge rw’amashuri rwa Munyinya n’urwa Gitarama mu Karere ka Muhanga, urwa Maranatha mu Karere ka Nyanza , n’urwa Butare mu Karere ka Huye ndetse n’ishuri ry’imyuga rya Saint Kizito riherereye mu Karere ka Gisagara.
Habyarimana Sylvere, umuyobozi ushinzwe amasomo mu rwunge rw’amashuri rwa Munyinya, mu karere ka Muhanga avuga ko magingo aya bifashisha inyoborabiganiro bahawe na Komisiyo y’ubumwe n’ubwiyunge mu gucengeza ubu bumenyi mu banyeshuri, ubu bikaba bitanga umusaruro.
Yagize ati: “Twabashije guha abana ibyo biganiro byari biteganyijwe mu mwaka wa 2017, ubu turabona umusaruro wigaragaza, kuko abana bagenda basobanukirwa gahunda za Leta nk’ubumwe, ubworoherane n’ubwiyunge ku buryo tubaganiriza tubigisha bakamenya ko nta mpamvu yo gushotorana hagati yabo, bazi uko amakimbirane avuka, ik’ingenzi kikaba kwiyumvamo ubunyarwanda kuruta ikindi cyose”.
Abanyeshuri bagize amahirwe yo gukora ibi biganiro mpaka bigamije kwimakaza umuco w’amahoro, ubumwe n’ubwiyunge, bahamya ko byagize akamaro kanini mu kuzamura imyumvire n’imibanire hagati yabo, kuko ngo byanatumye bashinga ama club yo kurwanya ibyaha n’ayo gushishikariza abantu gukorera hamwe kandi mu mucyo.
Havugimana Abraham, umunyeshuri mu rwunge rw’amashuri rwa Munyinya, avuga ko ibi biganiro ari ingirakamaro cyane kuri bo, ati “Ibi biganiro byatugiriye akamaro, nk’ubu iyo tugeze mu gihe cyo gusubiramo amasomo usanga abanyeshuri twese twibumbiye hamwe dusobanurirana, nta kurobanura cyangwa kwivangura kubaho, nta munyabwenge nta muswa, kandi tukimara kubwirwa ibyo biganiro twahise dutangira gushinga amaclub arwanya ibyaha, arwanya SIDA, byanadufashije no kwivanamo ikintu cyo kuba nyamwigendaho”.
Abanyeshuri biga mu rwunge rw’amashuri rwa Butare, bavuga ko bakoresheje uburyo bwo guca amasibo mu banyeshuri hagendewe ku biyandikishije.
Ubarijoro Abubacar yagize ati“ Nyuma yo gukora amatsinda twaganiraga ku nsanganyamatsiko yateguwe, tukaza kuyifataho umwanzuro nyuma, hari ingingo twigeze kuganiraho ibaza niba ubumwe n’ubwiyunge bwaragezweho mu Rwanda ku kigero k’ijana ku ijana, twaje gusanga bwaragezweho, ariko butaragerwaho ijana ku ijana, bityo ducyura umukoro w’uko hari icyo tugomba gukora kugira ngo tubugereho nk’uko tubyifuza, ni ukuvuga ko tugifite indi ntambwe tugomba gutera”.
Nishimwe Claudette, umwe mu barimu mu rwunge rw’amashuri rwa Gitarama unatanga ibi biganiro akanayobora izi mpaka zigamije kubaka umuco w’amahoro mu bana b’u Rwanda bakiri bato n’urubyiruko, avuga ko abana bahabwa urubuga rwo kuganira bagatozwa kwishakamo ingufu n’ubushobozi bwo kwikemurira ikibazo, aho gutegereza ko igisubizo kiva ahandi;
Ati “Ibi biganiro cyangwa impaka tuzigira kenshi, aho abana baganira twabaciye mu byiciro bitewe n’imyaka yabo, icyo gihe tuganira ku nsanganyamatsiko igezweho, bagahabwa urubuga bagafashanya kugira ngo muri bo bishakemo igisubizo k’ibibazo bibaza, ni ukuvuga ngo baba bagomba gukemura n’ikibazo bagiranye bo ubwabo hagati yabo, kigakemuka kitarabyara amakimbirane, kuba abana baratojwe uyu muco w’amahoro n’ubumwe n’ubwiyunge muri bo bitanga umusaruro munini kuko bize gutanga amahoro mu babagaragiye”
Zimwe mu mbogamizi zagaragaye muri iyi gahunda
Ngirabakunzi Felicien, umuyobozi w’Urwunge rw’amashuri rwa Maranatha asanga ibikoresho biherekeza iyi gahunda bikiri bikeya.
Ati “Bigitangira haje igitabo kimwe kandi ni ibintu byigaragaza ko kidahagije, ubundi hagombye gutekerezwa ibikoresho byerekana amashusho bikanasohora amajwi, dusomera abana inyoborabiganiro imwe twahawe, tuba dukeneye irenze imwe n’ibikoresho bigaragaza amashusho, ikindi kandi dukenera n’abandi bantu bafite ubunararibonye muri ibi bintu, kugira ngo abana batabona ko ari twe tubahora imbere, yego ku rwego rwacu rw’akarere turabikora, haje n’abandi abanyeshuri bakabona ko imvugo ari mwe, byabafasha na bo kubyiyumvamo no kubigira ibyabo”.
Umuhoza Nelly, wiga mu mwaka wa 6 mu rwunge rw’amashuri rwa Maranatha, asanga abakozi ba NURC bagombye kujya bacishamo bakaza kubahugura.
Ati “Ni byo koko tubiganiraho nk’abanyeshuri n’abarezi ariko twifuza ko abakozi ba Komisiyo y’Igihugu y’Ubumwe n’Ubwiyunge bajya baza kubitwigisha babishimangira, ntekereza ko wenda hari byinshi badusobanurira kurusha abarimu bacu cyangwa se muri twe ubwacu, abo bayobozi baje kutwigisha byarushaho kumvikana.”
Ibi kandi bishimangirwa na Ntashamaje Aimable, umuyobozi ushinzwe amasomo mu kigo k’imyuga kitiriwe Mutagatifu Kizito we akaba asanga n’abatanga ibi biganiro bagombye gutegurwa.
Ati “Ibiganiro byaratanzwe ariko ababitanga bakwiye gutegurwa na bo bagahabwa ubumenyi bwisumbuye kugira ngo ibyo biganiro bizabashe kugenda neza, gusa ariko n’izi mfashanyigisho dufite nta bwo zihagije, kuko uwigisha iyo afite igitabo kimwe biragorana nk’ubu twe dufite abanyeshuri 738 usanga n’ibitabo 2 bidahagije, ni ukuvuga ngo n’abigishwa bagombye kuba bafite nibura igitabo kimwe kuri buri mwana.”
Nubwo izi mbogamizi zikiriho abanyeshuri n’abarezi bavuga ko umusaruro w’ibi biganiro mpaka ku muco w’amahoro, ubumwe n’ubwiyunge ugaragara kuko byarushijeho kuzamura imyumvire ku ndangagaciro za Ndi Umunyarwanda n’Ubumwe n’Ubwiyunge mu rubyiruko rwiga mu mashuri yisumbuye n’ay’imyuga hirya no hino mu gihugu.


text:
Menya uko bategura umurima wa Push Pull
Yanditswe na Mukagahizi Rose
Push Pull ikorwa haterwa urubingo k’umuzenguruko w’ibigori kugira ngo bifate nkongwa ndetse na nkongwa idasanzwe kugira ngo itajya mu yindi mirima ikangiriza ibigori.
Ntagungira Donati, Agoronome mu muryango ‘Food For the Hungry Rwanda’ asobanura ko urubingo cyangwa ivubwe byifitemo ubushobozi bwo gukurura nkongwa na nkongwa idasanzwe kandi igatuma idakomeza kubyara.
Avuga ko nkongwa cyangwa nkongwa idasanzwe iyo igeze ku rubingo itongera kwiyongera.
Umuvumburankwavu watewe hagati y’imirongo ibiri y’ibigori itanga umwuka utuma iyo nkongwa cyangwa nkongwa idasanzwe ihunga ikajya ku rubingo cyangwa ivubwe yatewe ikagumaho kandi ikahapfira itongeye gutera amagi.
Umuvumburankwavu kandi wongera ubwiza bw’ubutaka, ukarinda kurisuka ko yakwirakwira mu murima kuko umuvumburankwavu wifitemo ubushobozi mu mizi yawo bwo gutuma kurisuka idakura ngo yangize imyaka.
Yagize ati: “Iyo ukoresheje ubu buryo bwa Push Pull ubona umusaruro uhagije w’ibigori kandi ukabona n’ubwatsi bw’amatungo bityo, inka nticwe n’inzara.”
Uko bategura umurima wa Push Pull
Ntagungira avuga ko ari ngombwa guhinga umurima mbere y’uko imvura igera hasi, kuringaniza intabire mbere y’uko imvura igera hasi ari nyinshi.
Imbuto z’umuvumburankwavu ngo ni ngombwa kuzitegura neza kuko ngo aba ari ntoya cyane. Umuhinzi ngo agomba gukoresha imambo, imigozi ndetse na metero kugira ngo hapimwe ubuso busabwa kugira ngo haterwe push pull ubuso bungana na m30 × 30.
Gutera
Gutera urubingo ku muzenguruko w’umurima w’ibigori. Byibuze ngo imirongo 2 y’urubingo ngo ni ngombwa. Gusa, umuhinzi ngo ashobora gushyiraho imirongo myinshi bitewe n’ubuso ashaka guhingaho ibigori cyangwa umubare w’inka afite. Intera ngo igomba kuba ingana na cm 75 hagati y’imirongo na cm 75 mu murongo w’ibigori.
Ku birebana n’ibipimo by’urubingo bishyirwaho ikiyiko 1 k’ifumbire mvaruganda (superphosphate) cyangwa amashyi atatu y’ifumbire y’imborera muri buri mwobo mbere y’uko utera urubingo.
Umuhinzi atera urubingo rufite amaso atatu kugira ngo amaso 2 age mu butaka cyangwa agatera ibitsinsi bibiri mu nyuma agatwikiriza itaka.
Gutera ibigori
Umuhinzi ngo agomba gutera ibigori mu murima yamaze guteramo urubingo, agatera ibigori hagati y’imirongo y’umuvumburankwavu. Intera igomba kuba cm 75 hagati y’imirongo 2 na cm 30 hagati mu murongo w’ibigori.
Umaze gushyira mu mwobo w’ibigori amashyi 2 y’ifumbire y’imborera iboze neza umuhinzi agomba kongeramo ikiyiko kimwe k’ifumbire mvaruganda (triple superphosphate) cyangwa ibiyiko bibiri bya single superphosphate.
Uko umuhinzi ategura umurongo w’umuvumburankwavu
Umuvumburankwavu ugomba guterwa hagati y’imirongo ibiri y’ibigori kugira ngo ihinga rikurikiyeho bizorohe kongera gutera ibigori.
Umuvumburankwavu uterwa hagati y’imirongo ibiri y’ibigori ifite intera ya cm 75 hagati y’imirongo.
Umuhinzi akoresha igiti gisongoye aca umurongo uterwamo umuvumburankwavu ugomba kuba ufite cm 1 kugeza kuri cm 2 z’ubujyakuzimu.
Imbuto z’umuvumburankwavu zivangwa n’ifumbire y’imborera yaboze neza cyangwa ikavangwa n’umucanga ku kigero cya kg 1 cy’umuvumburankwavu n’ibiro 2 by’umusenyi cyangwa ifumbire y’imborera.
Igihe hakoreshejwe ifumbire mvaruganda, uvanga imbuto n’ifumbire mvaruganda ya ‘superphosphate’ ku kigero kimwe nk’igihe hakoreshejwe imborera.
Nyuma umuhinzi ashyira imbuto mu mwobo waciwe nyuma agatwikiriza itaka ryiza rike.
Umuvumburankwavu uterwa impande zose: “Umurongo utangira uba uw’umuvumburankwavu n’umurongo usoza. Kugira ngo umuvumburankwavu umere neza ngo ni byiza ko umuhinzi atera mu gihe hari imvura ihagije.
Ikilo kimwe cy’umuvumburankwavu gishobora guterwa kuri are 10.
Kubagara no kwita ku bihingwa
Abahinzi bagirwa inama yo kubagara hakiri kare kugira ngo babashe gukora neza push pull.
Umuhinzi abagara bwa mbere igihe ibigori bimaze ibyumweru bitatu bitewe cyangwa igihe abona ibyatsi bibi byameze mu murima w’ibigori.
Kubagara bwa kabiri ngo bikorwa igihe ibigori bimaze amezi atanu bitewe.
Mu zindi nama, umuhinzi asabwa kubagaza intoki umuvumburankwavu igihe utangiye kumera.
Gutandukanya umuvumburankwavu n’ibindi byatsi kugira ngo hirindwe kurandurana umuvumburankwavu n’ibindi byatsi bibi.
Abahinzi batandukanye bakoresha uburyo bushya bw’ikoranabuhanga ‘Push Pull’ bugamije kurwanya ibyonnyi birimo na Nkongwa idasanzwe baravuga ko ubu buryo bwibanda kubangikanya imyaka n’ibyatsi byifitemo impumuro yirukana ibyonnyi bwababereye igisubizo mu kongera umusaruro.
Busuhuko Jean Bosco, umuhinzi mu murenge wa Gatunda Akarere ka Nyagatare avuga ko ikoranabuhanga rya ‘Push Pull’ ugenekereje mu Kinyarwanda ni ‘Hoshi – ngwino) rikorwa haterwa urubingo k’umuzenguruko w’ibigori kugira ngo bifate Nkongwa ndetse na Nkongwa idasanzwe itajya mu yindi mirima ikangiriza ibigori.
Busuhuko avuga ko mbere yo gutangira ubu buryo ngo bwari bugoranye ariko ko kuri ubu bamaze kubumenyera bigatuma abona umusaruro ushimishije kuko iri koranabuhanga ryarwanyije mu mirima ye icyonnyi cya Nkongwa ndetse na Bariyentaraza.
Avuga ko ahanini ibyo byatsi byamugiriye umumaro cyane cyane ko anabigaburira amatungo akongera umukamo.
Kuri ubu abaturanyi be yatangiye kubaha imbuto
Avuga ko amaze gusarura ibihembwe 2 by’ihinga kandi ngo abona umusaruro ushimishije cyane w’ibigori.
Ati : “Uyu murima wange ufite metero 30 kuri 35 ariko bigabanyijemo ibice 2 kimwe dukoreramo ubushakashatsi bwa ‘push pull’ ahandi ni umurima usanzwe. Umusaruro nabonye ubushize w’ibigori byari ibiro 160 bigaragara ko hano hareze cyane kuko mbere nabonaga ibiro bitageze no ku 100.”
Ibi ngo byatumye abahinzi bagenzi be bamugana kumwigiraho ndetse bamwe batangiye kubikora.
Akomeza agira ati: “Mu gihembwe k’ihinga gikurikiyeho twasubijemo ibigori kandi nkongwa yaragabanutse.”
Akavuga ko agereranyije na mbere imiti ikoreshwa mu kurwanya icyonnyi cya nkongwa yabahendaga ariko ubu buryo kuva batangira kubukoresha ngo bakaba basanga butanga umusaruro ushimishije.
Ibi kandi bishimangirwa na Gasirikare Thacien wo mu murenge wa Gatunda avuga ko iyo wateyemo ibigori bikura ntaho bihuriye na Nkongwa.
Avuga ko kuva yatangira gukoresha ubu buryo umusaruro we wiyongereye ukikuba kabiri agereranyije na mbere ataramenya ubu buryo kuko hari ubwo ibyonnyi birimo Nkongwa idasanzwe byibasiraga umurima we.
Akarusho ngo ibi bihingwa birwanya nkongwa ngo abigaburira inka ze ku buryo umusaruro w’amata nawo wiyongereye.